
A jelenléti ív a jegyzőkönyv mellékletét képezi. 

Gergely Zoltán polgármester: Megnyitja az ülést, köszönti a megjelenteket. Megállapítja, hogy a Képviselő-testület határozatképes, minden képviselő jelen van. Jegyzőkönyvvezetőnek Nagy Ilona Rékát javasolja, kinek személyével a képviselők egyhangúlag egyetértettek. 
Napirendnek a meghívóban szereplő pontokat javasolja, melyek a következők:

1./Beszámoló a két ülés között végzett munkáról
2./Beszámoló a 2012. évi költségvetés félévi teljesítéséről
3./Tájékoztató a városban folyó sporttevékenységről, a Városi Sporttelep üzemeltetésének helyzetéről

4./Tájékoztató a Mentőállomás tevékenységéről

Egyebek:
5./ Az 1/2012. (II. 10.) önkormányzati rendelet módosítása

6./ A 4/2007. (III. 30.) önkormányzati rendelet módosítása

7./ A 13/2006. (IV. 28.) önkormányzati rendelet módosítása

8./ A 22/2006. (IX. 15.) önkormányzati rendelet módosítása

9./ A 11/2006. (IV. 28.) rendelet módosítása

10./ Jászárokszállás Város Településrendezési Tervei 2012. évi 1. számú módosításának településrendezési céljai

11./ A 2012. évi TRT módosításhoz kapcsolódó környezeti vizsgálat készítésének szükségességéről

12./ A 86/2012. (V. 21.) határozattal kapcsolatos törvényességi felhívás megtárgyalása
13./ „Jászárokszállási Strandfürdő termálmedence korszerűsítése és WC-blokk építése” tárgyú projekttel kapcsolatos közbeszerzési eljárás megindítása

14./ Az 5123 Jászárokszállás, Fürdő u. 13. szám alatti önkormányzati ingatlanra vonatkozó szennyvíz-közműfejlesztési hozzájárulás hátralékos összegének elengedése

15./ Jászárokszállás Város Önkéntes Tűzoltó Egyesületének támogatása

16./ Jászárokszállás Város Polgárőrségének támogatása

17./ Jászárokszállás Város Önkormányzata tulajdonában lévő, Gyóni u. 6/B. szám alatt található ingatlan kijelölése eladásra

18./ Jászárokszállás Város Önkormányzata tulajdonában lévő közterületek elnevezése

19./ Első lakáshoz jutók támogatása

20./ Önkormányzati belterületi utak burkolat felújítása

21./Pénzügyi és Városfejlesztési Bizottság elnökének tájékoztatója ingatlan eladásról

Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a napirendet. 

105/2012. (IX. 06.) határozat:

/Napirendi pontok elfogadásáról/

Jászárokszállás Város Önkormányzatának Képviselő-testülete a 2012. szeptember 06-ai közmeghallgatással egybekötött soros ülés napirendi pontjait egyhangúlag elfogadta. 
Interpellációk

Gergely Zoltán polgármester: Interpellációs időszak következik. 

Dr. Gábris Emese jegyző: Írásbeli interpelláció nem érkezett. 

Gergely Zoltán polgármester: Szóbeli interpellációkra van lehetőség, a jelenlévő érdeklődők valamennyi napirendi pontnál elmondhatják véleményüket. Csőke István képviselőnek adja meg a szót. 

Csőke István képviselő: A nyár elején két kérdést tett fel, egyikre választ is kapott. A  Gyöngyös patak rendbetételével kapcsolatos kérése arról szól, hogy elkezdődött a gát és a meder tisztítása, ez a munka folytatódni fog-e. E-mailben kapott választ a Képviselő-testület. Nem tudja elfogadni a választ, mely szerint a közmunkaprogram függvénye legyen egy terület tisztántartása. Önkormányzati rendelet írja elő a lakosoknak is, hogy közterület rendben tartásánál mi a kötelességük. Ugyanez vonatkozik azokra az üzemekre, egységekre, amelyek a város területén működnek. Petró Géza képviselőtársával minden évben, a lehetőségeket kihasználva próbálják elérni, hogy valamilyen tisztítást elvégezzenek a kérdéses mederszakaszon. A válaszlevélben azt írták, hogy a közmunkásokat nem tudták rávenni, hogy normális munkát végezzenek és ezért felfüggesztették a tisztítást. A jövő évi közmunkaprogramtól teszik függővé, hogy a munka folytatódhat-e. 

Nagy veszélynek vannak kitéve azok a Sport utcai lakók, akiknek a mezsgyéjére és kertjébe is benő a kökénybokor a patakpartról, és nem bírják kiirtani. Gyakran hallani különböző tűzesetekről, ilyen esetben ott nem lehet mentesíteni. Javasolja, hogy az Önkormányzat valamilyen formában üzemanyag-támogatást nyújtson a munkához, mert a vízügyi szakgárda rendelkezne olyan gépekkel, amelyekkel ezt a munkát meg lehet csinálni. Ha legalább a gátkorona belső-külső részét rendben tartanák, az fontos lenne. Elkezdődött az iskola, nagyon gyakran tapasztalják, hogy a gyerekek ott futnak, de a növekvő bokrok miatt sok helyen nem tudnak elmenni. A kapott válaszokat ezért sem tudja elfogadni. A Szarv-ágy patakot szépen kitisztították, ott el lehetett érni a közmunkásoktól a jó munkát? 
Ezeket a kifogásokat nem szabad elfogadni, mert a Gyöngyös patakra már harminc éve nem költöttek semmit. Nem tisztítják az átereszeket, csak az Önkormányzat végezteti el közmunkásokkal, hogy a csapadékvíz ki tudjon folyni. Valamilyen elmozdulást kellene elérni, véleménye szerint nem túl nagy költség lenne az üzemanyag-hozzájárulás az Önkormányzat részéről, hogy legalább a felső részeket tisztán tartsák. 

A nyár eleji ülésen feltett kérdése a jászágói út Déryné utca és Munkácsy utca közötti szakaszára vonatkozott. Nagy szükség lenne ennek a résznek a rendbetételére is. A közútkezelő az útpadkákat kijavította, kikátyúzta a gödröket, hogy ne álljon meg a víz, a kidöntött betonszegélyt a Kossuth út és a jászágói út kereszteződésében helyreállította. Nem érthető, hogy a Diófa Söröző előtti részt miért nem javította ki a közútkezelő. Nagy esőzéseknél megáll a víz azon a területen. Idén nem sok csapadék volt, de nagyon sokan járnak azon a szakaszon a Kossuth úti buszmegállóhoz, akik kénytelenek a műúton közlekedni, mert a járda nagyon rossz állapotban van. Ebben a kérdésben hathatósabb intézkedést kellene kérni. A városban mindenhol megcsinálták a rájuk tartozó úthálózati részeket, csak ezt a szakaszt nem. 

Többen szóvá tették azt, hogy a Jászvidékben a képviselők hozzászólása, véleménye nem minden esetben jelenik meg, csak néhány képviselő véleménye szerepel. Korábbi évek gyakorlata az volt, hogy minden hozzászólás röviden megfogalmazva benne volt. Miután a kábeltelevízió nem közvetíti az üléseket, kivéve a közmeghallgatásokat, a lakosság nem nagyon ismeri azokat a véleményeket, melyek a képviselők részéről elhangoznak. Kéri, hogy néhány mondatban jelenjen meg azoknak a hozzászólásoknak az összefoglalója, melyeket a képviselők elmondanak. 
Petró Géza képviselő: A Gyöngyös patak tisztítása a Fáskert utcai hídig ért el, de az addigi munkát is csak félig végezték el. Egy teherautónyi gallyat, fatörmeléket hagytak ott a munkások, nem hordták el a hulladékot. 

Gergely Zoltán polgármester: A Csőke István képviselő úr által említett, a patakmeder tisztításával kapcsolatos válaszlevelet a Hivatal továbbította a képviselőknek, de az ÉMVIZIG-től származik. Nem az önkormányzat közmunkásai végezték ezt a munkát. A Szarv-ágy patak tisztítási munkáit a Mátraaljai Vízgazdálkodási Társulás végeztette, az ottani közmunkások jól dolgoztak és szép munkát végeztek. Az ÉMVIZIG nem kereste az önkormányzatot amiatt, hogy pénzügyi gondjai lennének. Másik lehetőség a probléma megoldására, ha az új traktorhoz megérkezett fűkasza segítségével a gátkoronát megtisztítaná a Víziközmű. Az ÉMVIZIG részéről nem várható előrelépés, mert a térképeiken holtágként szerepel ez a szakasz és az élő patak karbantartása is hatalmas feladat számukra. Amennyiben a kis traktorral elvégzik a munkát, annak költségei az önkormányzatot terhelik, de akkor biztosan megtisztítják a területet. De megkeresik az igazgatóságot az ajánlattal, ha nem érdekli, megkeresik annak lehetőségét, hogy az önkormányzat mit tehet.  A Gyöngyös patak felújított hídjánál egy elemet direkt leemelhetővé tették, hogy a futókat ne zavarja, de azt a kaput már el is vitték. A kivitelező felé ezt jelezték, és az új elem elkészülését követően rögzíteni fogják a kaput. Miután a Ságvári úton található Diófa Söröző előtti útpadkával kapcsolatos interpelláció elhangzott, a Műszaki Iroda egy megbeszélést hívott össze. Helyszíni bejáráson vettek részt a Közútkezelő Kht. illetékeseivel, nem csak a jászberényiek voltak itt, hanem Szolnokról is érkezett szakember. Tényleges beavatkozás nem történt azon a részen. 

Nincs akadálya annak, hogy a képviselői vélemények megjelenjenek a Jászvidékben, jobban odafigyelnek majd rá. De külön nem kell felajánlani, mert mindenkinek adott a lehetőség, hogy cikket írjon a Jászvidékbe, bármely témában. Átadja a szót Bakainé Magyari Melinda műszaki irodavezetőnek. 
Bakainé Magyari Melinda műszaki irodavezető válasza: A mai napon folytatott telefonos megbeszélést a közútkezelő képviselőjével a Ságvári úttal kapcsolatban. A Hivatal részéről több levéllel próbálták elérni, hogy ők, mint a közút kezelői tegyenek lépéseket ebben az ügyben. Ők azon a véleményen vannak, hogy bár az út az övék, de az ügyben nem tudnak semmit tenni. Azt javasolták, hogy az önkormányzat tegyen lépéseket. Az ingatlan tulajdonosa részéről elindult egy folyamat, amellyel tönkretették az utat, de különböző feltételeket akar szabni azért, hogy helyreállítsa azt a részt. Az nem járható mód, hogy előírja, mikor és mit fog tenni és mit tegyen az önkormányzat. Azt a szakaszt az önkormányzat csak akkor tudja helyreállítani, ha erről terveket készíttet. Mivel nem önkormányzati út, ezért külön engedélyköteles ez a rész, beleértve a járdaszakaszt is, illetve az árok és a padka rendbetételét. Előzetesen annyit kértek a közútkezelőtől, hogy „Megállni tilos!” táblát helyezzenek ki a szakaszra, de ezt sem teszik meg, nem tudni miért. A tulajdonos első körben azt ígérte, a járdát helyreállítja. De tervek készítése nélkül nem teheti meg, amelynek elég nagy költsége van, így erre nem hajlandó. Az engedélyezési folyamat három-négy hónap. A gyorsabb haladáshoz az önkormányzat készíttethetne terveket, beadhatná az engedélyezési kérelmeket, mert engedélyes tervvel rendelkezve, az ingatlan tulajdonosával a helyreállítás költségeiről tudnának beszélni. Azonban a közútkezelő ekkor sem kívánna a költségekhez hozzájárulni, csak a munkákhoz járulna hozzá. De nem fogja helyreállítani, mivel az ingatlantulajdonos tette tönkre a szakaszt azzal, hogy megálltak nagyobb gépjárművek, traktorok, amelyek nehezebbek és azokkal ott megállni nem kellene. Patthelyzet alakult ki, mert sem a közútkezelő, sem az ingatlantulajdonos nem hajlandó tenni az ügyben.

Gergely Zoltán polgármester: Ilyen kérdésekről többször beszéltek a Műszaki Iroda és a Hatósági Iroda vezetőivel, mert véleménye szerint a hatóságnak sokkal nagyobb mozgástere van ilyen ügyekben, hogy a söröző nyitva tartásának, üzemeltetésének feltételei megoldottak-e. 
Nagyon gyakran állnak nagy munkagépek az úttest mindkét oldalán. Jelenleg ez egy olyan balesetveszélyes hely, ahol valakit halálra gázolhatnak. A hatósági kérdésekbe nem szólhat bele, de kéri, hogy a jegyző és a Hatósági Iroda vizsgálja meg, hogy a nyitva tartás és a parkolás kérdései megoldottak-e. Nem elfogadható, hogy a járdát és az útpadkát is tönkretették és szét van verve a terület. Többször volt helyszíni bejárás is, de meg kell nézni, hogy hatóságilag mit lehet intézni. Az útkezelő azt javasolta, hogy az önkormányzat javítassa ki az utat. Meg kell találni a hatósági lehetőségét annak, hogy azt kötelezzék erre, aki tönkretette az utat. 
Csőke István képviselő: Az ágói út vonatkozásában jó vélemény kezdett kialakulni a közútkezelőről, mert hosszú évek után fél év alatt másodszor kátyúztak az úton. A jobb viszonyt ezzel elrontani nem kellene, de nehezen tudja elviselni, hogy belenyugodjon az önkormányzat a kialakult helyzetbe.
Gergely Zoltán polgármester: Ezt az interpellációt is megküldik a közútkezelőnek, aki köteles lesz rá válaszolni. Másrészt a jogszabályi lehetőségeken belül az ingatlantulajdonosnál is el kell érni, hogy hozzájáruljon a helyreállításhoz. A patakmeder tisztításánál a legeredményesebb módnak az tűnik egyelőre, hogy néhány gazda ott legelteti az állatait. 

Megállapítja, hogy további hozzászólás nincs. Lezárja az interpellációs időszakot. Kérdezi az interpelláló képviselőket, hogy elfogadják-e az elhangzott válaszokat?

Csőke István képviselő: Igen. 

Petró Géza képviselő: Igen. 

Gergely Béláné képviselő: Arról szavaz a képviselő-testület, hogy a Csőke képviselő úrnak az ÉMVIZIG-től érkezett választ elfogadják? Mert azt nem fogadja el. 
Gergely Zoltán polgármester: Arról szavaz a testület, hogy a szükséges további lépéseket tegye meg az üzemeltető. Szavazásra bocsátja a javaslatot, hogy a Képviselő-testület az ÉMVIZIG válaszát nem fogadja el, a következő intézkedéseket kéri. Ha szükséges, az önkormányzat a gépek üzemanyagköltségét biztosítja. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot. 

106/2012. (IX. 06.) határozat:

/Interpellációra adott válasz elutasításáról/

Jászárokszállás Város Önkormányzatának Képviselő-testülete az ÉKÖVIZIG interpellációra adott válaszát a Gyöngyös-patakkal kapcsolatban nem fogadja el, egyben kéri intézkedését a patakmeder gyomtalanítására.
Gergely Zoltán polgármester: A másik javaslat a Ságvári úttal kapcsolatban, hogy az interpellációt újra el kell juttatni a Magyar Közútkezelő Kht. szolnoki igazgatóságára, és az önkormányzat az ügyben sürgős intézkedést kér, másrészt a jogszabályi lehetőségek szerint a jegyző gondoskodjon arról, hogy az ingatlantulajdonos részéről a parkolási feltételek biztosítva legyenek, az üzlet nyitva tartásának feltételeként. Szavazásra teszi fel a javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot. 

107/2012. (IX. 06.) határozat:

/Interpellációra adott válaszról/

Jászárokszállás Város Önkormányzatának Képviselő-testülete a Vén Diófa Söröző előtti útszakasz ügyében a Magyar Közútkezelő Kht. ismételt megkeresését kéri. A Polgármesteri Hivatal vizsgálja meg a parkoló építése kötelezésének lehetőségeit.
1. napirend: Beszámoló a két ülés között végzett munkáról
Gergely Zoltán polgármester: Ismerteti a két soros ülés között végzett munkáról szóló beszámoló főbb pontjait. 

A beszámoló a jegyzőkönyv mellékletét képezi. 

Csomor János képviselő: Az oktatási intézmények életében is számos esemény történt az elmúlt időszakban, melyekről röviden kíván beszámolni. 2012 szeptemberében új szakasz kezdődött a közoktatási intézmények életében. Új műveltségi tartalmakkal, ismeretekkel gazdagodik a korábbi Nemzeti Alaptanterv, amelyeket új kerettantervben fognak rögzíteni. A változás 2013. szeptember 1-től lép életbe felmenő rendszerben. A települések esetében 2013. január 1-től kerülnek állami fenntartásba a közoktatási intézmények az óvodák kivételével. A legtöbb bizonytalanság a működtetés kérdésében van. További új ötletek merülhetnek fel ezzel kapcsolatban, mert szeptember végéig kell majd arról dönteni, hogyan működjenek tovább az intézmények. Erről már tudni lehetett az idei évben, mert a törvényt előző év végén fogadták el, a végrehajtási rendelet az utolsó napon jelent meg. Ettől függetlenül, a város önkormányzata ezen a nyáron is gondos gazdaként kezelte az intézmények nyári munkáit. Mindkét óvodaépület teljesen megújult, az előző évben a Kossuth úti óvodából átkerültek az óvodások a Lehel úti épületbe. Valamennyi csoportszobában új bútorok vannak, a korszerű felszereléssel. Minden óvodáskorú gyermek számára biztosított a szép környezet, melyben valamennyi szülő látni szeretné gyermekét. A két óvodaépületben több mint háromszáz gyermekről gondoskodnak. A szülők és a gyermekek nevében is köszöni az önkormányzat gondoskodását, melynek köszönhetően szép környezetben élik mindennapjaikat. A Szent Vince úti iskola udvarának rendezése halaszthatatlanná vált, többszöri bejárást követően döntöttek az udvar burkolatának felújításáról. Megújult a régi könyvtár, zeneiskolai tantermeket alakítottak ki. Az önkormányzatot nem befolyásolta a várható működtető váltás sem. A törvényi keretek között, a lehetőségeket figyelembe véve továbbra is gondoskodni fog a működtetéséről. 
A Lehel úti óvoda udvara teljes egészében megújult, milliós nagyságrendben újíttatták fel a játékokat, melyeket be kellett vizsgáltatni. Több mint kétszáz négyzetméternyi burkolatos területtel növekedett az óvoda udvara. A gimnázium esetében a szükséges felújítási, karbantartási munkákat, a villamoshálózat felújítását elvégezték. A közoktatási intézmények életében nagyon körültekintően jártak el, több millió forintot fordítottak rá, és zökkenőmentesen indulhatott az év. Az idei nevelési-oktatási év több mint ezerkétszáz gyermek számára indult el. A változásokra fel kell készülni, amelyekkel a működtetéssel kapcsolatban számolni kell.
Drapos Béláné alpolgármester: Az elmúlt két hónap nagyon mozgalmas volt és a város sok pozitív eredménnyel gazdagodott. A lakosságot nagyon érdekli a közbiztonság helyzete. 
A beszámoló része volt egy megbeszélés, melyen a jászberényi és a megyei rendőrkapitány is részt vett és tájékoztatást adott. Volt-e a város felé pozitív eredménye ennek a megbeszélésnek, lesz-e több rendőr a városban? Mostanában hétvégenként komoly randalírozások vannak a központban. 
Gergely Zoltán polgármester: Az iskolákkal kapcsolatban több tájékoztatón is részt vett az igazgatókkal együtt, melyeken elhangzott, hogy az önkormányzatok mindent tegyenek úgy, ahogy eddig is, a végrehajtási utasításoknak megfelelően majd adott időben kell változtatni. 

A gimnáziumnál az elektromos hálózat felújítását már fél éve megtervezték, mert rendkívül elavult volt. A mai szabványnak megfelelően került kialakításra, egy kábelfolyosóban futnak a vezetékek, így a javítás is könnyebb és szakszerűbb lesz. Az óvodai játékok szabványosítása is a tervekben szerepelt, a közterületi játékok ellenőrzésére a fogyasztóvédelem részéről már sor került. A minősítés folyamatban volt, várhatóan emiatt nem is marasztalják el a várost. 
Egy város egyik legfontosabb jellemzője, hogy milyen a közbiztonság a településen. A megbeszélésen Jászdózsa és Jászágó polgármestere is részt vett, mivel a jászárokszállási rendőrőrs látja el a körzeti feladatokat. A rendőrségnek közvetlen kapcsolatokat kiépítve kellene megszereznie az információkat, fontos lenne, hogy minél több rendőr legyen az utcákon. Bízik abban, hogy a megbeszélésen elhangzottak szerint, az idén további egy fővel emelkedni fog a rendőrök létszáma. Felhívja a figyelmet arra, hogy ha bárki bejelentést kíván tenni, ne a helyi rendőrőrsöt hívja, hanem a központi hívószámukat, melyeken rögzíteni tudják a hívásokat. A mentők, tűzoltók, rendőrök központi irányítás alá tartoznak, ezeken keresztül irányítják ki őket egy-egy helyszínre. A Polgárőrség által megnyert pályázatnak köszönhetően tíz térfigyelő kamerát fognak felszerelni a városban. Ötmillió forint támogatás mellé a pályázat önrészét az Önkormányzat fogja biztosítani. Egyetlenegy úton nem érkezhet a városba vagy hagyhatja el senki úgy, hogy ne készüljön róla felvétel. Ez a közbiztonság erősítésének egyik módja. 
Megadja a szót Kovácsné Tősér Zsuzsanna képviselőnek. 

Csomor János képviselő távozott az ülésről 15 óra 05 perckor, visszatért 15 óra 11 perckor. 

Kovácsné Tősér Zsuzsanna képviselő: A jászárokszállási rendőrőrsnek nincs igazán jó kapcsolata a helyi polgárőrséggel. Az iskolai évkezdést követően a polgárőrök, minden reggel segítik az iskolák előtt az iskolások, gyalogosok, kerékpárosok áthaladását. Reggelenként nagy kerékpáros és autós forgalom van az intézmények előtt, ezért örömmel venné, ha az iskolarendőri programot újraindítanák. Éveken keresztül itt is működött, de három évvel ezelőtt megszűnt. 
Gergely Zoltán polgármester: A megbeszélésen ezt is felvetette, a megyei főkapitány kiadta a jászárokszállási rendőrőrs vezetőjének, hogy tegyen jelentést a változásokról egy hónapon belül. Hozzászólásra ad lehetőséget. 

Nagy László Zoltán lakos: Közlekedésbiztonsággal kapcsolatos kérdése szerint nagyon sok mellékutca három méter széles aszfaltborítással rendelkezik. Az út mellett található fáktól 75-75 cm szabad területnek kellene lennie az út mentén. 
Ez nagyon sok utcában nincs meg. Kérdése, hogy a fák visszavágásának elrendelése rendőrségi vagy önkormányzati ügy, mert nagyon sokszor szembeforgalom mellett nem lehet közlekedni. Másrészt a dűlőutak melletti sávban található parlagfű irtásáról, az aratáskor elszóródó növények eltávolításáról, a közterületek, mint a Bajcsy-Zsilinszky utca parlagfű-mentesítéséről kellene gondoskodni. 
Gergely Béláné és Szerző Csaba képviselők 15 óra 11 perckor távoztak az ülésről. 

Szerző Csaba képviselő visszatért az ülésre 15 óra 11 perckor. 

Gergely Zoltán polgármester: A Bajcsy-Zsilinszky utca esetében kiküldték a felszólításokat, illetve ahol kellett, lekaszáltatta az Önkormányzat és kiszámlázta a tulajdonosnak. Mely utcákra gondolt a fákkal kapcsolatban? 

Nagy László Zoltán lakos: Az Arany János utca, Jókai utca és más helyeken is. 

Gergely Zoltán polgármester: A parlagfű-irtáson a Kertbarát Kör, Nyugdíjasok Egyesülete és a Polgárőrség tagjai vettek részt. Az ellenőrzéssel a Hivatal egyik dolgozója van megbízva, aki a felszólításokat kézbesíti és a visszaellenőrzés is megtörténik. Még nagyobb odafigyelést kíván a közterület mentesítése.
Megállapítja, hogy további hozzászólás nincs. Szavazásra bocsátja a két ülés közötti beszámolót. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a beszámolót és meghozta az alábbi határozatot:

108/2012. (IX. 06.) határozat:

/Két ülés között végzett munkáról szóló beszámoló elfogadásáról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót egyhangúlag elfogadta. 

2. napirend: Beszámoló a 2012. évi költségvetés félévi teljesítéséről 

Gergely Béláné képviselő 15 óra 15 perckor visszatért az ülésre. 

Gergely Zoltán polgármester: A város második féléves működését nagyban meghatározza, hogy az első félévben hogyan teljesíti a költségvetést. Az első félévet eredményesen zárta a város, a tervezett beruházások nagyrészt megvalósultak, nem adósodott el. Beruházási kölcsönt nem vettek fel és a folyószámlahitel közel 16 millió forinton állt, emellett betéttel is rendelkezett a város, melyre hosszú idő óta nem volt példa. 
A korábban értékesített földterületből származó bevételt lekötötték és a későbbiekben ebből szeretnének forrást biztosítani pályázati önrészhez. A 15.997.000,- Ft folyószámlahitelhez 65.625.000,- Ft betétállomány tartozik, vagyis több mint 50.000.000,- Ft pozitív egyenleggel zárta az Önkormányzat az első félévet. A költségvetésben több mint 121.000.000,- Ft hitel felvételét tervezték, melyet beruházásra kívántak felhasználni, de erre nem volt szükség. 
A személyi kiadások és közterhei jelentik a költségvetés legnagyobb kiadását, mely a tervezett 50 százalékhoz képest 44,63 százalékban teljesült, a munkaadókat terhelő járulékok 47 százalékon teljesültek. 
Közmunkások alkalmazása is lehetőséget adott a takarékoskodásra, másrészt új dolgozókat nem vettek fel az intézmények és a nyugdíjba vonulók helyett sem alkalmaztak más dolgozót. 
A dologi kiadásoknál az energia áremelkedés ellenére is csak 0,71 százalékkal költöttek többet az első félévre tervezetthez képest. A felhalmozási és felújítási kiadásokra a költségvetésben szereplő összegeket használták fel, nem volt túllépés, a hitel visszafizetéseket határidőre teljesítették. A Bajcsy-Zsilinszky utcára nyolc hónap után megkapott pályázati támogatást is beforgatták a megelőlegezési hitelbe, így 82.772.000,- Ft-ot törlesztettek. Az útépítési, szennyvíztisztítóra felvett hitelt is határidőre törlesztették, ennek következő részletei az év végén válnak aktuálissá. Összességében 99.694.000,- Ft-ot törlesztett a város. Az intézmények figyeltek a takarékos, megfontolt gazdálkodásra, a kiadások ütemezése a bevételeknek megfelelően történt. Két fő fegyelmi úton történő elbocsátásán kívül más munkaviszonyát nem szüntették meg elbocsátással, de voltak átcsoportosítások az intézmények és a Polgármesteri Hivatal között. A város költségvetése egyensúlyban van, tartalékokkal rendelkezik. A fejlesztések önkormányzati és uniós forrásból valósultak meg. Elkészült a sportöltöző, a tűzoltóőrszoba felújítása, a Dobó úti óvodacentrum kialakítása, a könyvtár előtti park díszburkolatának elkészítése megvalósult. A Szent Vince úti iskola, a Bölcsőde udvarának rendezése, a Lehel úti óvodacentrum és játékainak szabványosítása, az udvar térburkolatának felújítása is elkészült. A munkák nagy részét jászárokszállási vállalkozók végezték el, a park felújítása, a díszburkolat kialakítása az ő munkájuk. A kivitelezőt versenyeztetéssel választották ki, a legkedvezőbb ajánlatot tevővel kötöttek szerződést. Köszöni a Víziközmű dolgozói és a közmunkások munkáját, mert nagyon sok árkot kitakarítottak, a kátyúzási feladatokat is a dolgozók végzik, melyhez az alapanyagot egy sikeres pályázattal nyerte el az önkormányzat. Minden számla kiegyenlítése határidőre teljesült, a város jó partnere az Államkincstárnak, a kivitelezőknek, a pénzintézeteknek egyaránt. 2012. június 30-án a város hosszúlejáratú beruházási hitelállománya 506.769.000,- Ft. Nagyon jó kondíciójú hitelek, a legmagasabb kamat értéke 4,5%, tizenöt-húsz év kifutási idejű, magyar forint alapú hitelek találhatók benne. A rövidlejáratú hitel összege 15.997.000,- Ft volt, melyet július elején visszafizettek. Megköszöni minden köztisztviselő, közalkalmazott munkáját, mindenki segítségét, amelynek köszönhetően a város jól zárta az első félévet. Kéri a Képviselő-testületet, hogy a beszámolót tárgyalja meg és fogadja el. 
Farkas Renáta főépítész megérkezett az ülésre 15 óra 20 perckor. 

Petró Géza képviselő: A Pénzügyi és Városfejlesztési Bizottság megtárgyalta a beszámolót és kiválónak minősítette az önkormányzat gazdálkodását. Előremutató, hogy a folyószámlahitel összege nullás vagy ahhoz közeli állapotban van, valószínűleg a többi mutató is jó. A Bizottság egyhangúlag elfogadásra javasolja a beszámolót a Képviselő-testület felé. 

Kovácsné Tősér Zsuzsanna képviselő: Az Egészségügyi, Szociális és Családvédelmi Bizottság is megtárgyalta a beszámolót. A Bizottság tagjai örültek annak, hogy olyan létszámleépítésre nem került sor, amely intézmény-, csoportösszevonásból adódott volna.
Az külön öröm, hogy a város két végén történt beruházás, így a Dobó úti óvodacentrum átadása megtörtént augusztus 20-án, illetve a sportöltöző felújítása is lezajlott. Köszöni a szülők és a nevelők nevében is, hogy a Szent Vince úti iskola udvara megújult, néhány játékkal még nagyobb lenne a komfortérzetük. A Bizottság egyhangúlag elfogadásra javasolta a beszámolót. 
Csomor János képviselő: Az Oktatási, Sport és Ügyrendi Bizottság is megtárgyalta a féléves beszámolót. 
Megállapították, hogy kiegyensúlyozott gazdálkodás folyt az első félévben, sikeresen megvalósultak a beruházások. Minden vállalt feladatot maradéktalanul teljesített az önkormányzat. A Bizottság egyhangúlag elfogadásra javasolta a beszámolót. 

Gergely Zoltán polgármester: A bizottságok együttes ülésen tárgyalták meg a félévi beszámolót, a képviselők részvételével. Megadja a szót Gergely Béláné képviselőnek. 

Gergely Béláné képviselő: Abban az örömteli helyzetben van a város, hogy a költségvetés első félévi teljesítéséről még jobb véleményük van, mint eddig bármikor. A Polgármesteri Hivatal és az intézményi dolgozók munkájának eredménye. A kiadások teljesítésénél tapasztalható, hogy fegyelmezetten, szigorúan, de nem a minőség rovására gazdálkodtak. A második félévben várható még energiaár-emelés, de ha így gazdálkodnak tovább, akkor a 2012. évi költségvetés miatt nem kell majd aggódni. Hosszú évek után most jutott odáig az Önkormányzat, hogy egy komolyabb összegű lekötött betétet tudhat a magáénak. A folyószámlahitel-keretet fenn kell tartani, melynek felhasználása már egy-két hónapja nem történt meg. Feltételezi, hogy az önkormányzat rendelkezik olyan likviditási tartalékkal, hogy amíg a betétlekötés él, addig a folyószámlahitel-keret felhasználására nem kerül sor. A különbözetre gondol, mely szerint az önkormányzatnak megéri lekötött betétben tartani valamennyi összeget, ha ugyanakkor rákényszerül arra, hogy valamikor majd a hitelkeretből valamennyit felhasználjon. Különösen nagy megelégedéssel fogadná el ezt a beszámolót, ha erre kapna egy megnyugtató választ. 
Csomor János képviselő: A sportöltöző felújítása szerencsésen megtörtént. Korábban nehezen élték meg, hogy az akkori képviselő-testület néhány tagja nem szorgalmazta az épület teljes felújítását. Ez a közelmúltban megtörtént, jó érzéssel mondhatják el, hogy 18.000.000,- Ft-ot nyertek rá és közel ekkora összeget biztosított hozzá az Önkormányzat. Olyanoktól is pozitív visszajelzéseket kapott, akik korábban nem gondolták, hogy ekkora összeget kellene az épületre költeni. A felújítás pozitívuma, hogy a felső szinten szolgálati lakást alakítottak ki, amelynek lakója gondoskodhat arról, hogy hétvégén se rongálják az épületet. 
Gergely Zoltán polgármester: Megadja a szót Nagy László Zoltán lakosnak. 

Nagy László Zoltán lakos: A pénzügyi beszámolóval kapcsolatban semmilyen bírálat nem érheti sem a jelenlegi, sem a korábbi képviselő-testületet. Ez az önkormányzat és sokan, akik a régebbiben is részt vettek, nagyon jó döntéseket hoztak. Amikor a meglévő és megvalósult fejlesztésekkel kapcsolatban a hitelállomány kerül szóba és elmondható, hogy ha  4,5% alatt van a kamat, miközben az infláció néha magasabb, így ha most venné fel az önkormányzat, valószínűleg többet kellene érte fizetni, mint amennyit a kamatokkal együtt kifizetett az önkormányzat. 
Gergely Zoltán polgármester: Új megközelítés, jelenleg valóban 5% felett van az infláció, miközben a legmagasabb hitelkamat is 4,5%, de 3%-os kamatú hitele is van a városnak. Az ütemezés egyetlenegy évet sem terhel olyan mértékben, hogy a beruházásokat le kellene állítani. Készítettek egy, a következő tíz évre szóló előrejelzést, hogy milyen ütemben kell törleszteni. Az látható, hogy bárhogyan alakul, az önkormányzat finanszírozásában nem okoz olyan problémát, amely miatt a fejlesztésekről le kellene mondani. A folyószámlahitelnél csak akkor kell kamatot fizetni, ha felveszi az önkormányzat, de van rendelkezésre állási összeg. 
Pár éve 280.000.000,- Ft volt a hitelkeret, most ez is jelentősen csökkent, így a rendelkezésre állási összeg is kevesebb. 
Megfontolandó volna, hogy esetleg csökkentsék a hitelkeretet, de ez egy olyan biztonsági összeg, amelyre számíthatnak, ha bármilyen jelentős kiadásra volna szükség. Az Önkormányzat számláján jelenleg több mint hatvanmillió forint van, a lekötött összegeken túl. De a szeptemberi adófeltöltés ellenére ebben az időszakban szaporodnak meg a kiadások, ilyenkor szokott a legmagasabb lenni a folyószámlahitel összege. Folyószámlahitelt csak akkor vesz fel az önkormányzat, ha nagyon szükséges, a betétek figyelembevétele mellett. További szempont, hogy a folyószámlahitelből nem lehet beruházást finanszírozni. A törvényi szabályozás szerint a következő évi költségvetést nem lehet hiánnyal tervezni. Nagyon örül annak, hogy a Sportöltöző felújítására megnyerték a 18 millió forint összegű támogatást, köszöni minden résztvevő segítségét. Az első félév eredményei közé tartozik az is, hogy több évekkel korábban elkészült beruházás visszaellenőrzése is lezajlott, nem írtak elő visszafizetést, az utóellenőrzések nem tártak fel hiányosságokat. 

Megállapítja, hogy további hozzászólás nincs. Szavazásra bocsátja a beszámolót. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a 2012. évi költségvetés félévi teljesítéséről szóló beszámolót és meghozta az alábbi határozatot:

109/2012. (IX. 06.) határozat:

/A 2012. évi költségvetés I. félévi teljesítéséről szóló beszámoló elfogadásáról/

Jászárokszállás Város Önkormányzatának Képviselő-testülete a 2012. évi költségvetés első félévi teljesítéséről szóló beszámolót megtárgyalta és elfogadja.

Felelős: Gergely Zoltán polgármester

Határidő: 2012. szeptember 15.

Erről értesül: 1./ Pénzügyi Iroda Helyben

                      2./ Irattár.

3. napirend: Tájékoztató a városban folyó sporttevékenységről, a Városi Sporttelep üzemeltetésének helyzetéről

Gergely Zoltán polgármester: A városban folyó sporttevékenységről, a Városi Sporttelep üzemeltetésének helyzetéről szóló tájékoztató előterjesztőjének, Papp Francisco, a JVSE elnökének távollétében az egyesület vezetőségi tagja, Csomor János ajánlja be a napirendi pontot. A tájékoztató jól tükrözi az egyesület tevékenységét, elmondható, hogy az utóbbi években nem voltak elszámolási elmaradások, naprakész, teljes betekintést ad az önkormányzat által adott támogatás felhasználásába. 
Csomor János képviselő: A tájékoztató részletesen mutatja be a szakosztályok tevékenységét. A korábbi évekhez hasonlóan, az elmúlt időszakban is fontos feladat volt a sportegyesületek működtetése. A Városi Sportegyesület szakosztályairól szól a tájékoztató. Öt szakosztály működik az egyesületen belül, serdülő, ifjúsági és felnőtt korosztályban egyaránt. 

Ismerteti a szakosztályok tevékenységére vonatkozó tájékoztatót. 
A tájékoztató a jegyzőkönyv mellékletét képezi. 

Az egyesületi működési költségekhez jelentős támogatással járul hozzá az Önkormányzat. Egyes szakosztályoknál lehetőség van arra, hogy szponzorok segítségével jelentős működtetési forráshoz jussanak, különösen igaz ez a labdarúgó szakosztálynál. A jogszabályi lehetőségeknek köszönhetően pályázati források is igénybe vehetőek. A Városi Sportegyesület lehetőséget biztosít a sportolásra mindazoknak, akik az iskolai testnevelés órákon túl is szeretnének sportolni. Megköszöni az Önkormányzat és minden sportszerető lakos támogatását, akik segítik az egyesület munkáját. 

Gergely Zoltán polgármester: Az Önkormányzat nem csak azzal az ötmillió forinttal segíti a Városi Sportegyesületet, amelyet támogatásként ad, hanem évek óta lehetőséget biztosít az általános iskolába, illetve a gimnáziumba járó tanulóknak, hogy ha egy kísérővel legalább öten mennek el a strandra, akkor térítés nélkül tehetik meg, akár tornaóra, akár délutáni foglalkozás keretében. A gimnázium és az általános iskola igazgatójával is egyeztettek arról, hogy minél többen menjenek ki úszni. A strandot üzemeltető Víziközmű a tervei szerint szeptember 16-ig tartja nyitva a strandot, de ha a két iskola igényli a szolgáltatást, akkor az Önkormányzat biztosítani fogja a Víziközműnek azt az összeget, amely szükséges az egész hónapos nyitva tartáshoz. A mindennapos testnevelés akár egy úszótanfolyam keretében is megvalósítható. A vállalkozásoknak lehetőségük van a társasági adójuk meghatározott összegének sportcélra történő felajánlására. Öt sportág szervezeteit támogathatják, beletartozik a labdarúgás is. A helyi vállalkozások több mint tízmillió forintot ajánlottak fel a JVSE pályázati terveinek támogatására, egy edzőpálya és a nagypálya öntözőrendszerének kialakítására. Megállapítja, hogy további hozzászólás nincs. A napirendi pont tájékoztató volt, melyről nem kell képviselő-testületi határozatot hozni, de fontos, hogy ismerjék az Önkormányzat által biztosított támogatás felhasználásának módját. 

4. napirend: Tájékoztató a Mentőállomás tevékenységéről
Gergely Zoltán polgármester: A Mentőállomás tevékenységéről szóló tájékoztató beajánlására felkéri Szerző Csabát, a Mentőállomás vezetőjét. 
Szerző Csaba képviselő: Ismerteti a tájékoztatót. 

A tájékoztató a jegyzőkönyv mellékletét képezi. 

Gergely Zoltán polgármester: Köszöni a tájékoztatást. Megadja a szót Dr. Olajos Gyula képviselőnek. 

Dr. Olajos Gyula képviselő: 2006 óta dolgozik orvosként Jászárokszálláson. Nagy örömmel vette tudomásul, amikor 2007 májusában a mentőállomás létrejött. Nagyon megnövelte a betegellátás biztonságát. Többször adódik olyan helyzet a praxisában, amikor a betegellátás két-három személy segítségét is igényli. A beteg állapotának stabilizálásánál sokat jelent, ha néhány percen belül megérkeznek a mentősök. Az időfaktor nagy szerepet játszik a betegek túlélési esélyének növelésénél. Harmonikusan tudnak együttműködni a mentőállomás dolgozóival, a betegek egészsége érdekében vállvetve tudnak együtt dolgozni. 
Gergely Béláné képviselő: Nagyon örül, hogy a tájékoztatót tárgyalja a Képviselő-testület. Szoros munkakapcsolatban van a mentőállomás vezetőjével, de maga sem tudta, hogy ilyen korszerű technikai eszközök állnak rendelkezésükre, illetve több kórházzal is konzultálási lehetőségük van, ha egy beteg ellátásáról van szó. Az esetszám, a feladatszám évről-évre növekszik. Ez visszaigazolja azt, hogy helyes volt az Önkormányzat azon törekvése, hogy mentőállomást alakítsanak ki Jászárokszálláson. Az adatokat tekintve jövőre 1200-1300 esetszám várható, ami a dolgozóktól nagy odafigyelést, folyamatos koncentrálást igényel. Az elvárásokkal arányban áll-e a mentőállomás dolgozóinak javadalmazása? Hogyan tükröződik ez a munka az anyagi elismerésben? Véleménye szerint a lakosság elégedett a mentőállomás valamennyi dolgozójának munkájával. Ha további támogatás szükséges, aki teheti, önzetlenül meg is teszi. Elsősegély oktatást a különböző üzemekben is végeztek a mentőállomás dolgozói. Tekintettel arra, hogy volt olyan dolgozó, aki magas színvonalon el is sajátította az elsősegély-nyújtást, életmentésre is sor került. Ehhez külön gratulál, a mentőállomás dolgozóinak további sikeres munkát kíván. 
Csomor János képviselő 16 óra 13 perckor távozott az ülésről.

Drapos Béláné alpolgármester: Valamennyien örültek a mentőállomás átadásának. Két kocsira tervezett az épület. Szükség van-e a második mentőkocsira? Az elmúlt évek alatt a mentőállomás vezetőjét több civil szervezet is megkereste, és munkatársaival mindig segítőkészen bemutatót tartottak, válaszoltak a felmerült kérdésekre. A jövőben is számítanak a segítségükre. Megköszöni a tájékoztató elkészítését. 

Csomor János képviselő 16 óra 14 perckor visszatért az ülésre.
Gergely Zoltán polgármester: A mentőállomás megépülésének költségeit fele-fele arányban az Önkormányzat és az Országos Mentőszolgálat biztosította. Olyan szerződést kötöttek, amely szerint ha tizenöt éven belül megszűnik a mentőállomás, akkor a Mentőszolgálat által épített rész is az Önkormányzat tulajdonába kerül. Nagyon sokan köszönhetik az életüket a szolgálatnak, a tavalyi évben 972 vonulás volt, ami az életesélyeket nagymértékben javítja. Ha szükséges, az Önkormányzat támogatást ad ahhoz, hogy megmaradjon az állomás. Ahogyan eddig is, az idei évben is forrást biztosít az Önkormányzat a felszerelés korszerűsítésére hat-hétszázezer forint összegben. Megadja a szót Nagy László Zoltán lakosnak. 
Nagy László Zoltán lakos: A mentőállomás szükségességére ő is egy példa. Négy és fél éve egy vétlen autóbalesetet követően a mentőállomás dolgozói mentették meg az ő és családja életét is. Megköszöni a mentőszolgálat, a ellátó kórház orvosainak áldozatos munkáját. 

Csomor János képviselő: Sokan fejezhetik ki örömüket azért, hogy a mentőállomást létrehozták. Saját és családja nevében is köszönetet mond a munkájukért. Az Önkormányzat továbbra is tegyen meg mindent annak érdekében, hogy a mentőállomás tovább működhessen. 

Szerző Csaba képviselő: Minden dolgozó közalkalmazottként dolgozik, ennek megfelelő bért kap. A mentőállomás két garázzsal dolgozik, de egy huszonnégy órás mentőkocsi teljesít szolgálatot. Amikor az igényfelmérés megtörtént, figyelembe vették az ipari üzemek jelenlétét, a lakosságszámot. A jelenlegi feltételek megfelelőek, nem számottevő az az esetszám, amikor abból kifolyólag indulnak később a mentők, hogy egy autó áll rendelkezésre. 

Gergely Zoltán polgármester: Megköszöni a tájékoztatást. Az Önkormányzat mindent meg fog tenni azért, hogy ez a mentőállomás megmaradjon. Megköszöni a mentőállomás dolgozóinak munkáját, az irányítás tevékenységét, mert a segélyhívásokra azonnal reagálnak. 

Szünetet rendel el. 
Szünet elrendelése 16 óra 28 perctől 16 óra 38 percig. 
Egyebek


5. napirend: Az 1/2012. (II. 10.) önkormányzati rendelet módosítása

Gergely Zoltán polgármester: A 2012. évi költségvetésről szóló rendelet módosításának ismertetésére felkéri Szabóné Hegedűs Zsuzsanna pénzügyi irodavezetőt. 

Szabóné Hegedűs Zsuzsanna pénzügyi irodavezető: A 2012. évi költségvetési rendelet módosítását a Magyar Államkincstár által kiközölt normatív, normatív kötött és központosított előirányzat-változásai, valamint az intézményeknél bekövetkezett előirányzat-módosítások tették szükségessé. A járások kialakításával összefüggő törvénymódosításból fakadó létszám előirányzat-módosítások, a Polgármesteri Hivatalnál egy fő létszám és a közalkalmazottaknál egy fő létszámmódosítás történt. Illetve a Széchenyi István Általános Iskola, Óvoda és Zeneiskola Dobó úti óvodájában egy csoporttal emelkedett az óvodai csoportok száma, ezért az intézmény kérésére három fő státusznövekedést tartalmaz az előterjesztés. A rendeletben bekövetkezett változásokat a bevételi oldalon az 1. számú melléklet, a kiadási oldalon a 2. számú melléklet mutatja be. A 2012. évi költségvetés finanszírozási műveletek bevételével csökkentett bevételi főösszegét 1.802.552 ezer Ft-ban, a finanszírozási műveletek kiadásával csökkentett kiadási főösszegét 1.766.518 ezer Ft-ban kerül megállapításra. Az előterjesztés megvitatását és a rendelettervezet elfogadását kéri a Képviselő-testülettől. 
Petró Géza képviselő: Kötelező rendeletmódosításról van szó, a Pénzügyi és Városfejlesztési Bizottság egyhangúlag elfogadásra javasolta. 

Gergely Zoltán polgármester: Megállapítja, hogy hozzászólás nincs. Szavazásra teszi fel az előterjesztést. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 27/2012. (IX. 07.) önkormányzati rendelete az Önkormányzat 2012. évi költségvetéséről szóló 1/2012. (II. 10.) önkormányzati rendelet módosításáról

A rendelet a jegyzőkönyv mellékletét képezi. 
6. napirend: A 4/2007. (III. 30.) önkormányzati rendelet módosítása
Gergely Zoltán polgármester: A Szervezeti és Működési Szabályzat módosításáról szóló rendelet ismertetésére felkéri Dr. Gábris Emese jegyzőt. 
Dr. Gábris Emese jegyző: Az SZMSZ módosítására a 2013. január 1. napjától felálló járási hivatalokkal összefüggésben kell, hogy sor kerüljön. Megjelent a járások kialakításáról szóló törvény, és a hozzá kapcsolódó két végrehajtási kormányrendelet, melyek pontosan meghatározzák a helyi önkormányzatok jegyzőjétől a járási hivatalokhoz átkerülő államigazgatási feladatokat.
A járási hivatalokhoz kerülnek át többek között az okmányirodai feladatok; a személyi- és lakcímnyilvántartással kapcsolatos ügyek; a gyámhivatali feladatok; a gyámhatósági feladatok közül a védelembe vétel, apai elismerő nyilatkozatok felvétele, az ideiglenes hatályú elhelyezés és az iskoláztatási támogatás felfüggesztése; a szociális ellátások közül az ápolási díj, az időskorúak járadéka és a közgyógyellátás. Az átvett államigazgatási feladatokat ellátók álláshelyei a kormányhivatalok foglalkoztatotti állományába kerülnek át, valamint az átkerülő feladatokat ellátó köztisztviselőket is átveszik a kormányhivatalok, feltéve, ha a képesítési feltételeknek megfelelnek. Az átkerülő személyi állományról, ingatlanokról és ingóságokról 2012. október 31-ig kell megkötni a megállapodásokat. A felsorolt gyámhatósági feladatok a járási gyámhivatalokhoz fognak átkerülni, így a gyámhivatalban ellátandó feladatok köre jelentőse kibővül. Jelenleg a Hivatalban egy fő látja el a gyámhivatali munkakört, ez a járási hivatalok felállásával kevés lesz, nem fogja tudni ellátni a megnövekedett számú feladatokat. Ezért a Családsegítő és Gyermekjóléti Szolgálattól egy, a képesítési előírásoknak megfelelő végzettségű személy áthelyezésre került a gyámhivatalba. Így a Polgármesteri Hivatal létszámát az SZMSZ-ben 34 főről 35 főre szükséges módosítani. A Titkársági Csoporttól 1 fő áthelyezésre került az Okmányirodára, így a Titkársági Csoport létszámát négyről három főre kell csökkenteni, a Hatósági Irodáét pedig egy fővel, tizenegyről tizenkettőre kell módosítani. 

Csomor János képviselő: Az Oktatási, Sport és Ügyrendi Bizottság megtárgyalta az előterjesztést. Törvényi módosítás és a kormányrendeletek megjelenése miatt kell módosítani a rendeletet. A Bizottság egyhangúlag elfogadásra javasolta a rendeletmódosítást. 
Petró Géza képviselő: A Pénzügyi és Városfejlesztési Bizottság is megtárgyalta, egyhangúlag támogatta a rendelet elfogadását. 

Gergely Zoltán polgármester: Az ősz folyamán még többször kell a járásokkal kapcsolatos témákról tárgyalni. Korábbi tájékoztató egyeztetésen elhangzott, hogy a járások kialakulását követően a jelenlegi egységek helyben maradnak, három településen lesz okmányiroda, a jászberényi járás kilenc települést foglal majd magába, de nem fog idetartozni Jászdózsa. A jászberényi központnak ötven-hatvan között lesz az alkalmazotti létszáma, amelybe a települési ügyintézők is beletartoznak. A járási hivatalvezető lesz a felettesük, nem a helyi jegyző. Jászárokszálláson a „B” épület tűnik alkalmasnak a kormányablak kialakítására. Az a fontos, hogy a szolgáltatások itt maradjanak, a lakosoknak ne kelljen minden ügy elintézésére Jászberénybe utazni. A cél az, hogy a változásokból a város lakossága a legjobb módon jöjjön ki. Az ellátás színvonalának biztosítására az önkormányzat minden segítséget megad, a munkatársak jól felkészültek. A gyesen lévő dolgozókkal is személyes beszélgetést folytattak, egy főt áthelyeztek az okmányirodai állományba, így a járási hivatalnál státuszon fog szerepelni. 
Szavazásra teszi fel az előterjesztést. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a rendeletmódosítást és megalkotta az alábbi rendeletet:

Jászárokszállás Város Önkormányzata Képviselő-testületének 28/2012. (IX. 07.) önkormányzati rendelete a Szervezeti és Működési Szabályzatról szóló 4/2007. (III. 30.) önkormányzati rendelet módosításáról

A rendelet a jegyzőkönyv mellékletét képezi. 

7. napirend: A 13/2006. (IV. 28.) önkormányzati rendelet módosítása
Gergely Zoltán polgármester: Az állattartás helyi szabályairól szóló rendelet módosításának ismertetésére megadja a szót Dr. Gábris Emese jegyzőnek. 
Dr. Gábris Emese jegyző: Az állattartás helyi szabályairól szóló rendeletet több helyen kell módosítani a magasabb szintű jogszabályi változások, illetve a magasabb szintű jogszabályokkal párhuzamos szabályozás miatt. A rendeleten belül meg kell különböztetni a kedvtelésből tartott állatokat és a haszonállatokat. A kedvtelésből tartott állatokkal kapcsolatban 2010. július 1-jén lépett hatályba a 41/2010. (II. 26.) Kormányrendelet, amely meghatározza ezen állatok fogalmát és a tartásuk részletszabályait is. Ehhez társult az Alkotmánybíróság 146/2011. (XII. 2.) határozata, amely kimondta, hogy az önkormányzatok nem jogosultak arra, hogy a magasabb szintű jogszabállyal ellentétes módon szabályozzanak ugyanazon jogviszony tekintetében. A kedvtelésből tartott állatokra vonatkozóan a helyi önkormányzatok képviselő-testületeinek nincsen jogalkotási hatásköre, nem állapíthatnak meg a Kormányrendeletben meghatározott tartási szabályokon túl azoktól eltérő rendelkezéseket. Ez Jászárokszállás viszonylatában azt jelenti, hogy nem írható el az egy ingatlanon belül tartható ebek maximális létszámát, illetve tartásuk egyéb feltételeit. Ezen rendelkezéseket hatályon kívül kell helyezni. Ez nem jelenti azt, hogy most már korlátlan számban lehet egy ingatlanon ebet vagy más kedvtelésből tartott állatot tartani, mert a Kormányrendelet nagyon szigorúan szabályozza ennek feltételeit. A helyi rendelet szabályozza az ebek közterületen való sétáltatásának, szájkosárral való ellátásának, a biztonságos módon való tartásának, a harapós kutyára való figyelmeztető tábla elhelyezésének feltételeit, de ezt a Kormányrendelet szabályozza, ezért hatályon kívül kell helyezni. Módosítani szükséges azon paragrafust is, amely azokat a helyeket sorolja fel, ahová kutyát nem lehet beengedni. Ezt szintén magasabb szintű jogszabályok szabályozzák, így nem tartoznak a Testület szabályozási hatáskörébe. Ezen kívül pontosításra került a kivételként feltüntetett vakvezető kutya megnevezés, melyet segítő kutyára kellett változtatni. 
A haszonállatok tartására szintén van magasabb szintű jogszabály, törvény és FVM rendelet, mely szabályozza a tartásuk körülményeit. A törvény kimondja, hogy mezőgazdasági haszonállat tartása önkormányzati rendeletben nem korlátozható, október 1-től nem lesz lehetőségük az önkormányzatoknak arra, hogy mezőgazdasági haszonállatok tartására vonatkozó korlátozó rendelkezéseket írjanak elő a helyi rendeletekben, ezeket a szabályokat hatályon kívül kell helyezni. A rendeletből hatályon kívül kell helyezni az egy ingatlanon tartható haszonállatok létszámát maximalizáló szabályozást, illetve az üzemszerű állattartás szabályait. Mindezekből az következik, hogy az önkormányzati rendeletalkotás tárgya egyedül az állattartás céljára szolgáló épületek védőtávolságainak meghatározása, illetve egyes építési övezetekben, itt a városközpontban, az állattartás megtiltása lehet. Ennek megfelelően került átdolgozásra az állattartási rendelet. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést. 
Az előző rendeletmódosításhoz hasonlóan magasabb szintű jogszabályok változásai indokolják a módosítást. A Bizottság egyhangúlag elfogadásra javasolja a rendeletmódosítást. 
Kovácsné Tősér Zsuzsanna képviselő: A Jászvidékben érdemes volna köznapi nyelvezettel megírt módon egy cikkben megjelentetni, hogy mi az, amire a kedvtelésből tartott állatok tartóinak, illetve a haszonállattartóknak joga van. 
Gergely Zoltán polgármester: A módosításokkal a jogszabályok sokkal szigorúbbak lettek a kutyatartásra, állattartásra vonatkozóan, de helyi rendeletben nem lehet szabályozni azt, amiről magasabb rendű jogszabály már rendelkezik. A jogszabályok betartatása továbbra is feladata lesz az önkormányzatnak. 

Szavazásra bocsátja az előterjesztést. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta rendeletmódosítást és megalkotta az alábbi rendeletet:

Jászárokszállás Város Önkormányzata Képviselő-testületének 29/2012. (IX. 07.) önkormányzati rendelete az állattartás helyi szabályairól szóló 13/2006. (IV. 28.) önkormányzati rendelet módosításáról

A rendelet a jegyzőkönyv mellékletét képezi. 

8. napirend: A 22/2006. (IX. 15.) önkormányzati rendelet módosítása
Gergely Zoltán polgármester: A közterületek használatáról szóló rendeletmódosítás beajánlására átadja a szót Dr. Gábris Emese jegyzőnek. 

Dr. Gábris Emese jegyző: A rendeletben pontosítás válik szükségessé, mert két paragrafusa egymásnak ellentmondó szabályokat tartalmaz. A 4. § úgy rendelkezik, hogy közterület-használati engedélyt kell beszerezni a tehergépjárművek, vontatók, munkagépek, pótkocsik tárolására, míg a 7. § kimondja, hogy ezen gépjárművek tárolására nem adható közterület-használati engedély. A két szabályozás üti egymást, így sérti a jogbiztonság követelményét. 
Javasolja, hogy módosítsák úgy a 4. § paragrafust, hogy közterület-használati engedélyt kell beszerezni a tehergépjárművek, mezőgazdasági vontatók, munkagépek, pótkocsik, autóbuszok közterületen való tárolására, kivéve a felsorolt járművek parkolására táblával kijelölt közterületeket. Egy további módosítás a mellékletek elszámozásából adódik, amelyet helyre kell tenni.
Csomor János képviselő: Az Oktatási, Sport és Ügyrendi Bizottság tárgyalta az előterjesztést. A módosítás tételesen felsorolja, mely járművek esetében kell engedélyt beszerezni. A Bizottság egyhangúlag elfogadásra javasolta a rendeletmódosítást. 

Petró Géza képviselő: A Pénzügyi és Városfejlesztési Bizottság szintén megtárgyalta az előterjesztést és egyhangúlag elfogadásra javasolta a módosítást. 

Gergely Zoltán polgármester: Megállapítja, hogy további hozzászólás nincs. Szavazásra bocsátja az előterjesztést. 
Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a rendeletmódosítást és megalkotta az alábbi rendeletet:

Jászárokszállás Város Önkormányzata Képviselő-testületének 30/2012. (IX. 07.) önkormányzati rendelete a közterületek használatáról szóló 22/2006. (IX. 15.) önkormányzati rendelet módosításáról

A rendelet a jegyzőkönyv mellékletét képezi. 

9. napirend: A 11/2006. (IV. 28.) rendelet módosítása

Gergely Zoltán polgármester: Az önkormányzati lakások bérletéről szóló rendelet módosításának ismertetésére felkéri Dr. Gábris Emese jegyzőt. 

Dr. Gábris Emese jegyző: Az önkormányzat tulajdonában álló, szolgálati lakásként funkcionáló ingatlanok áttekintésekor észrevételezte, hogy egy szolgálati lakás és annak bérleti díja nem került nevesítésre. Ez a Víziközmű gazdasági vezetője által használt Deák Ferenc utca 11. szám alatti 37 m2 területű komfortos lakás. Javasolja, hogy a lakbért itt is olyan százalékban állapítsák meg, mint a többi szolgálati lakásnál, figyelembe véve a lakás nagyságát és komfortfokozatát, 10.000,- Ft havi lakbér megállapítását javasolja. Ezen kívül az önkormányzat tulajdonában lévő üzlethelyiséget, a volt húsbolt épületét a BIB Bag in box Rendszerház Kft. kívánja bérbe venni öt éves határozott időtartamra. A Kft. dobozos kiszerelésű üdítős italok forgalmazásával foglalkozik és kérte, hogy a bérleti díjat havi 20.000,- Ft+ ÁFA összegben, bruttó 25.400,- Ft-ban állapítsa meg a Képviselő-testület, a lakásrendeletben található bruttó 75.600,- Ft bérleti díj helyett. A munkahelyteremtés elősegítése érdekében indokolt ez a kedvezményes bérleti díj megállapítása, ezért kéri a rendelettervezet elfogadását és megvitatását. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést és a módosítást egyhangúlag elfogadásra javasolta a Képviselő-testület felé. 

Petró Géza képviselő: A Pénzügyi és Városfejlesztési Bizottság is megtárgyalta a rendeletmódosítást, egyhangúlag javasolta elfogadásra a Képviselő-testület felé. 

Gergely Zoltán polgármester: Szavazásra bocsátja az előterjesztést. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a módosítást és megalkotta az alábbi rendeletet:

Jászárokszállás Város Önkormányzata Képviselő-testületének 31/2012. (IX. 07.) önkormányzati rendelete az önkormányzat tulajdonában lévő lakások és helyiségek bérletére, cseréjére, valamint elidegenítésére vonatkozó szabályokról szóló 11/2006. (IV. 28.) rendelet módosításáról

A rendelet a jegyzőkönyv mellékletét képezi. 
10. napirend: Jászárokszállás Város Településrendezési Tervei 2012. évi 1. számú módosításának településrendezési céljai

Gergely Zoltán polgármester: Jászárokszállás Város Településrendezési Tervei 2012. évi 1. számú módosításának településrendezési céljai napirendi pont ismertetésére felkéri Farkas Renáta főépítészt. 
Farkas Renáta főépítész: A Településrendezési Tervnél kettő módosítási terület van. Egyik a Thiel Bernát utca és a Hortobágyi utca közötti útszakasz megszüntetése, a másik a település déli részén lévő ipari területen lévő tervezett útszakasz megszüntetése. Mindkét esetben azért szükséges a módosítás, mert ezek a tervezett utak gátolják a beruházási szándékokat. A rendezési terv véleményezési eljárása nagyrészt lezajlott, ennek során az állami főépítész jelezte, hogy az előzetes véleménykéréshez el kellett volna küldeni a településfejlesztési döntést, amely ezeknek az utaknak a szükségességét támasztja alá. A jogszabályok szerint a Képviselő-testület döntésére abban az esetben van szükség, ha a módosítási szándékok a város fejlődésének alapvető irányait módosítják, arra nagy hatással vannak. Jelen esetben nem erről van szó, de kéri a Képviselő-testületet, hogy erősítse meg ezeket a módosítási célokat. 
A rendezési terv módosítása során érkezett egy vállalkozói észrevétel, mely szerint a gazdasági-kereskedelmi szolgáltató területek beépítési paraméterei elírásra kerültek a rendezési tervben, a kettővel ezelőtti módosítás során. Ezek kevesebb fejlesztési lehetőséget biztosítanak, mint ahogy annak idején szerepelt a rendezési tervben. Mivel ez akkor sem volt képviselő-testületi cél, így kéri a Testületet, hogy határozatával erősítse meg azt, hogy szükséges az eredeti beépítési paramétereknek a visszaállítása. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést. A határozati javaslatban három módosítási cél szerepelt, nem jelentősek, a bizottság támogatta az elfogadását. 

Dr. Olajos Gyula távozott az ülésről 17 óra 02 perckor. 

Gergely Zoltán polgármester: Megállapítja, hogy hozzászólás nincs. Szavazásra bocsátja a javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

110/2012. (IX. 06.) határozat:

/Jászárokszállás Város Településrendezési Tervei 2012. évi 1. számú módosításának településrendezési céljairól 

Jászárokszállás Város Önkormányzatának Képviselő-testülete a hatályos településrendezési terveit az alábbiak szerint kívánja módosítani:

1. módosítási cél: A Hortobágyi utca és Thiel Bernát utca közötti tervezett új utcaszakasz megszüntetése, az érintett földrészlet lakóterületbe sorolása.

2. módosítási cél: A város dél-nyugati részén lévő ipari parkban illetve a csatlakozó ipari területeken tervezett új gyűjtőutak megszüntetése.

3. módosítási cél: A Gksz építési övezetekben elírásra került beépítési paraméterek javítása.

Felelős: polgármester

Határidő: folyamatos

Erről értesül:
       Jászárokszállás Város Képviselő-testületének tagjai, lakóhelyükön

Műszaki Iroda, helyben

Farkas Renáta főépítész, Szolnok

Irattár.

11. napirend: A 2012. évi TRT módosításhoz kapcsolódó környezeti vizsgálat készítésének szükségességéről

Gergely Zoltán polgármester: Ugyanebben a tárgyban környezeti vizsgálat szükségességéről szóló előterjesztés ismertetésére felkéri Farkas Renáta főépítészt. 

Farkas Renáta főépítész: A településrendezési tervekkel kapcsolatos véleményezési eljárást jogszabályok rögzítik. A rendezési terv módosításakor vizsgálni kell annak környezetre gyakorolt hatását, illetve a képviselő-testületnek döntést kell arról hozni, hogy a tervezett módosítások környezetre gyakorolt hatása miatt szükségesnek látja-e környezeti vizsgálat lefolytatását. A döntés segítésére meg kell keresni a felelős államigazgatási szerveket, amelyek véleménye segíthet a döntésben. Az eljárás folyamán az önkormányzat megkereste ezeket a szerveket, három nem tartja szükségesnek környezeti vizsgálat lefolytatását, a negyedik szerv nem adott választ. Ennek alapján kéri a Képviselő-testületet, hogy határozatban foglaljon állást, miszerint környezeti vizsgálat lefolytatását nem teszi szükségessé. 
Petró Géza képviselő: A Pénzügyi és Városfejlesztési Bizottság a szakmai indokokat elfogadta és támogatta a határozati javaslatot. 

Gergely Zoltán polgármester: Megállapítja, hogy további hozzászólás nincs. Szavazásra bocsátja az előterjesztést. 
Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

111/2012. (IX. 06.) határozat:

/Jászárokszállás Város Településrendezési Terveinek 2012. évi 1. számú módosításához kapcsolódó környezeti vizsgálat szükségességéről/

A környezetért felelős szervek véleményeit figyelembe véve, Jászárokszállás Város Önkormányzata a Településrendezési Terv folyamatban lévő módosítása során környezeti vizsgálat lefolytatását nem tartja szükségesnek.

Felelős: polgármester

Határidő: folyamatos

Erről értesül:

1. Észak-magyarországi Környezetvédelmi, Természetvédelmi és Vízügyi Felügyelőség 3530 Miskolc, Mindszent tér 4.

2. Hortobágyi Nemzeti Park Igazgatóság, 4024 Debrecen, Sumen u. 2.

3. JNSZM KH Népegészségügyi Szakigazgatási Szerve, 5000 Szolnok, Ady E. út 35-37.

4. Hajdú-Bihar Megyei Kormányhivatal Építésügyi Hivatalának Állami Főépítésze, 4002 Debrecen, Pf.: 105

5. Jászárokszállás Város Képviselő-testületének tagjai, lakóhelyükön

6. Jászárokszállás város lakossága, hirdetmény útján

7. Műszaki Iroda, helyben

8. Farkas Renáta főépítész, Szolnok

9. Irattár.
12. napirend: A 86/2012. (V. 21.) határozattal kapcsolatos törvényességi felhívás megtárgyalása
Gergely Zoltán polgármester: A 86/2012. (V. 21.) határozattal kapcsolatos törvényességi felhívás megtárgyalása napirendi pont ismertetésére Dr. Gábris Emese jegyzőt kéri fel. 

Dr. Gábris Emese jegyző: A Jász-Nagykun-Szolnok Megyei Kormányhivatal törvényességi felhívással élt a Gyóni úti óvoda megszüntetéséről szóló 86/2012. (V. 21.) határozattal kapcsolatban. Ebben kifejtették, hogy álláspontjuk szerint a Gyóni úti óvoda megszüntetése az alapító okirat módosítását igényli, ezért intézményátszervezésnek minősül, tehát ezzel összefüggésben le kellett volna folytatni a közoktatási törvény által meghatározott véleményeztetési eljárásokat, ami nem történt meg, így a Kormányhivatal törvényességi felhívása szerint a határozat jogszabálysértő. A Gyóni úti óvoda a Széchenyi István Általános Iskola, Óvoda és Zeneiskola telephelyeként működik. Megszüntetése előtt azért nem került sor véleményeztetési eljárás lefolytatására, mert e-mailben és telefonon is egyeztetett a Kormányhivatal Oktatási Főosztályának vezetőjével, aki arról tájékoztatta, hogy mivel a Gyóni úti óvoda nem önálló közoktatási intézmény, nem rendelkezik külön OM azonosítóval, így a véleményeztetési eljárások lefolytatása nem szükséges. A telephelytörléshez elég az alapító okirat módosítása és ennek átvezetése a törzskönyvi nyilvántartáson. Ezen kívül meghivatkozható a közoktatási törvény 121. §-a, amely szerint ez a megszüntetés olyan vagyont érintő döntés, amely a feladatellátáshoz a továbbiakban nem szükséges, így ez nem tekinthető intézményátszervezésnek. A Kormányhivatal visszamenőleg nem kötelezi az önkormányzatot, hogy lefolytassa a véleményeztetési eljárást, ezért javasolja, hogy a törvényességi felhívásban foglaltakat fogadja el a Képviselő-testület. 

Csomor János képviselő: Az Oktatási, Sport és Ügyrendi Bizottság tárgyalta a törvényességi felhívást és a határozati javaslatot elfogadásra javasolta a Képviselő-testület felé. 

Gergely Zoltán polgármester: Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
112/2012. (IX. 06.) határozat:

/A 86/2012. (V.21.) határozattal kapcsolatos törvényességi felhívás megtárgyalásáról/

Jászárokszállás Város Önkormányzatának Képviselő-testülete a Jász-Nagykun-Szolnok Megyei Kormányhivatal XI-B-06/00655/2012. számú, a Gyóni úti óvoda megszüntetéséről szóló 86/2012. (V.21.) határozattal kapcsolatos törvényességi felhívást megtárgyalta, az abban foglaltakat elfogadja és a jövőben tartózkodik a hasonló jellegű jogszabálysértések elkövetésétől.

Felelős: Gergely Zoltán polgármester, Dr. Gábris Emese jegyző

Határidő: folyamatos.

Erről értesül: 1./ Jász-Nagykun-Szolnok Megyei Kormányhivatal – a jegyző útján

                       2./ Jászárokszállás Város Jegyzője Helyben

                       3./ Irattár.

13. napirend: „Jászárokszállási Strandfürdő termálmedence korszerűsítése és WC-blokk építése” tárgyú projekttel kapcsolatos közbeszerzési eljárás megindítása

Gergely Zoltán polgármester: Jászárokszállási Strandfürdő termálmedence korszerűsítése és WC-blokk építése” tárgyú projekttel kapcsolatos közbeszerzési eljárás megindítása című napirendi pont beajánlására felkéri Bakainé Magyari Melinda műszaki irodavezetőt. 
Bakainé Magyari Melinda műszaki irodavezető: A közbeszerzési szabályzat értelmében szükséges a Képviselő-testület döntésének beszerzése, mely meghatározza, hogy milyen eljárást folytasson le a közbeszerzési bizottság. Ennek függvényében a meghívásos eljáráson kiválasztott közbeszerzést lebonyolító cég elkészíti az ajánlatkérési dokumentációt. Két lehetőség, meghívásos vagy nyílt eljárás közül választhat a Testület. Tavasszal egy meghívásos eljárást lefolytattak, mely nem vezetett eredményre, ezért egy egyszerűsített, nyílt eljárást szeretnének lefolytatni. A termálmedencénél rendelkezésre állnak az építési engedélyek, vízjogi engedélyeztetésre nincs szükség, mert a medence paraméterei nem változnak, csak a műszaki megjelenése, tartalma. Erről kikérték az illetékes szervek szakhatósági állásfoglalását, akik úgy nyilatkoztak, hogy külön engedélyre nincs szükség. A WC-blokk teljesen új épületként jelenik meg a strand területén, az építési engedély beszerzése folyamatban van, a közbeszerzési eljárás megnyitásához az engedély még nem fog rendelkezésre állni, de a dokumentáció már igen, így az eljárás megindítható. Kéri, hogy a Képviselő-testület döntsön a nyílt eljárás lefolytatásának engedélyezéséről. 
Petró Géza képviselő: A Pénzügyi és Városfejlesztési Bizottság megtárgyalta az előterjesztést. Meghívásos eljárást már lefolytattak eredménytelenül, a nyílt eljáráson bárki pályázhat a kivitelezésre. A Bizottság egyhangúlag elfogadásra javasolta a határozati javaslatot. 

Gergely Zoltán polgármester: A nyílt eljárástól azt várják, hogy sok jelentkező lesz, akik kedvező árakat fognak ajánlani. Az építőiparban nagy kapacitások vannak, bízik abban, hogy többen fognak jelentkezni és a tervezett összegből a beruházás jövő év május 1-ig elkészül. Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület a javaslatot egyhangúlag, nyolc igen szavazattal, ellenvélemény és tartózkodás nélkül elfogadta és meghozta az alábbi határozatot:

113/2012. (IX. 06.) határozat:

/„Jászárokszállási Strandfürdő termálmedence korszerűsítése és WC-blokk építése” tárgyú projekttel kapcsolatos közbeszerzési eljárás megindításáról/

Jászárokszállás Város Önkormányzatának Képviselő-testülete a „Jászárokszállási Strandfürdő termálmedence korszerűsítése és WC-blokk építése” tárgyú projekttel kapcsolatban jóváhagyja a nyílt közbeszerzési eljárás megindítását, egyben megbízza Gergely Zoltán polgármestert a közbeszerzési eljárás lefolytatásával kapcsolatos intézkedések megtételével.

Határidő: azonnal

Felelős: polgármester, jegyző, Műszaki Iroda

Erről értesülnek: 
1./ Műszaki Iroda

  
2./ Irattár.
14. napirend: Az 5123 Jászárokszállás, Fürdő u. 13. szám alatti önkormányzati ingatlanra vonatkozó szennyvíz-közműfejlesztési hozzájárulás hátralékos összegének elengedése

Gergely Zoltán polgármester: Az 5123 Jászárokszállás, Fürdő u. 13. szám alatti önkormányzati ingatlanra vonatkozó szennyvíz-közműfejlesztési hozzájárulás hátralékos összegének elengedéséről szóló előterjesztés a helyiek által Bolye házként ismert ingatlanról szól. Az Önkormányzat évekkel ezelőtt megvásárolta, a közműfejlesztési hozzájárulás egy részét a család még előzőleg befizette, de hátralék maradt. Akkori megállapodás szerint az eladó minden kintlévőségét rendezte, akkor írásban nem tértek ki arra, hogy ezt a hátralékot még be kell fizetnie. A család az eddig befizetett összegből a 7.890,- Ft visszatérítést felajánlja az Önkormányzatnak, de kéri, hogy tisztázásra kerüljön a tartozás, mivel az ingatlan évek óta az Önkormányzat tulajdona  és a meglévő 48.184,- Ft-os hátralékot engedje el a Képviselő-testület. Mivel jelenleg is bérlő lakik az ingatlanban, aki használja a kiépített csatornát, javasolja a hátralék elengedését. Az ingatlan elbontása a termálfürdő fejlesztés III. ütemének esetleges elindításakor válhat szükségessé, de addig lakáscélra hasznosítható. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és a határozati javaslatot egyhangúlag elfogadásra javasolta a Képviselő-testület felé. 

Gergely Zoltán polgármester: Megállapítja, hogy nincs hozzászólás. Szavazásra bocsátja a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

114/2012. (IX. 06.) határozat:

/Az 5123 Jászárokszállás, Fürdő u. 13. szám alatti önkormányzati tulajdonú ingatlanra vonatkozó szennyvíz-közműfejlesztési hozzájárulás hátralékos összegének elengedéséről/

Jászárokszállás Város Önkormányzatának Képviselő-testülete az Önkormányzat 1/1 arányú tulajdonát képező, 5123 Jászárokszállás, Fürdő u. 13. szám alatt található, 1443 hrsz-ú ingatlanra néhai Bolye Józsefné nevén nyilvántartott, Bolye József és Bolye Ferenc örökösöknek járó közműfejlesztési támogatás összegével (összesen 7.890,-Ft-tal, azaz Hétezer-nyolcszázkilencven forinttal) csökkentett szennyvíz-közműfejlesztési hozzájárulás hátralékos összegét, 48.184,-Ft-ot, azaz Negyvennyolcezer-egyszáznyolcvannégy forintot elengedi.

Felelős: Gergely Zoltán polgármester

Határidő: azonnal.

Erről értesül:   1./ Bolye József 3200 Gyöngyös, Északi külhatár út 23.


              2./ Bolye Ferenc 5136 Jászszentandrás, Akácfa u. 2/1.

                       3./ Pénzügyi Iroda Adócsoportja Helyben

                       4./ Pénztár Helyben

                       5./ Irattár.

15. napirend: Jászárokszállás Város Önkéntes Tűzoltó Egyesületének támogatása

Gergely Zoltán polgármester: Az Önkéntes Tűzoltó Egyesület támogatásáról szóló előterjesztést ismerteti. Az Önkormányzat az idei évben közvetlen pénzügyi támogatásban nem részesítette a tűzoltóságot. A tűzoltóőrszoba felújítására közel ötmillió forintot költött az Önkormányzat, amelyből a szertár külső része és nagyrészt a belső tér is megújult. Ezen túl az Önkéntes Tűzoltó Egyesülettől olyan kérés érkezett, hogy a gyerekek táboroztatását támogassa 50.000,- Ft-tal a Képviselő-testület. A tábor már lezajlott, az útiköltség elszámolása meg nem történt meg, amelyhez támogatásként biztosítja ezt az összeget az önkormányzat, melynek elszámolásáról az Önkéntes Tűzoltó Egyesület fog gondoskodni. Kéri a Képviselő-testületet, hogy a határozati javaslatot fogadja el. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag támogatta a határozati javaslatot. 

Gergely Zoltán polgármester: Megállapítja, hogy hozzászólás nincs. Szavazásra teszi fel a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

115/2012. (IX. 06.) határozat:

/Jászárokszállás Város Önkéntes Tűzoltó Egyesületének támogatásáról/

Jászárokszállás Város Önkormányzatának Képviselő-testülete a tartalékalap terhére 50.000,-Ft, azaz Ötvenezer forint támogatást nyújt Jászárokszállás Város Önkéntes Tűzoltó Egyesületének (továbbiakban ÖTE) az ifjúsági tűzoltók csopaki katasztrófavédelmi táborba való utazási költségeinek finanszírozására. 
Az ÖTE a támogatás összegének rendeltetésszerű felhasználásáról 2012. szeptember 30. napjáig az Önkormányzat felé elszámolni köteles.

A Képviselő-testület felhatalmazza a polgármestert a szükséges intézkedések megtételére.

Határidő: azonnal

Felelős: Polgármester

Erről értesül: 1./Jászárokszállás Város Önkéntes Tűzoltó Egyesülete


          2./ Pénzügyi Iroda Helyben


          3./ Irattár.

16. napirend: Jászárokszállás Város Polgárőrségének támogatása

Gergely Zoltán polgármester: Köszönti Sulyok Sándort, Jászárokszállás Város Polgárőrségének vezetőjét. A Polgárőrség közgyűlésén elfogadott egy határozatot, melynek teljesítését kérte az Önkormányzattól. A szervezet LEADER-pályázaton 5.000.000,- Ft-ot nyert, tíz darab térfigyelő kamerából álló térfigyelő rendszer kiépítésére. A pályázat beadásakor megkereste az Önkormányzatot, hogy az önrész biztosítását vállalja-e. A Képviselő-testület tagjai akkor beleegyeztek, de határozat meghozatalát csak abban az esetben tartották szükségesnek, ha ténylegesen nyer a pályázat. Most a megvalósítás előtt áll a beruházás, ezért kéri a szervezet, hogy az önrészt vállalja át az Önkormányzat és céltámogatásként kapja meg a Polgárőrség. A civil szervezetnek saját bevétele csak az önkormányzati támogatás, egyéb forrása nincs. A kiíráson azonban önkormányzat nem pályázhatott, ezért indult a Polgárőrség. A szervezet másik kérése, hogy a működtetés költségeit is vállalja át az Önkormányzat, amely a működtetés biztosításának felelősségét nem foglalja magában. Csak a polgárőrség és a rendőrség munkatársai működtethetik a térfigyelő rendszert, más nem tekinthet bele. Olyan plusz költségek is várhatóak, melyek nem szerepelhettek a pályázatban, így például a kamerák felhelyezése az ÉMÁSZ oszlopaira. Tervezési költségekhez 500.000,- Ft támogatásnak kérnek, melyet az Önkormányzat olyan mértékben tudja folyósítani, ahogyan a felhasználás történik, mindent számlákkal igazolva kérhetnek le. A határozati javaslat szerint az egyéb költségek átvállalása maximum 500.000,- Ft összegig történhet. A Pénzügyi Bizottság javaslata alapján szerepel a határozati javaslatban, hogy egy kezelőállomást a rendőrőrs épületében is ki kell alakítani. Az eredeti pályázatban benne volt, hogy egy kezelőállomás a polgárőrök székházában, egy pedig a rendőrségen lesz, majd a polgárőrök részéről felmerült, hogy csak egy állomás legyen, a rendőrség konkrét esetekben forduljon hozzájuk. Ez a bizottsági ülésen nem nyert támogatást és kikötötték, hogy a támogatás folyósítása az eredeti tervekben is szereplő két állomás kiépítésétől függ. A támogatás megérkezéséig szükséges előfinanszírozási hitel kamatainak átvállalását is kéri a szervezet. A kamat fedezetére addig van szükség, amíg a támogatás megérkezik a LEADER részéről. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és az elhangzottak szerint támogatásra javasolta a két határozati javaslatot. Fontos, hogy kiépüljön ez a rendszer és a polgárőrség a rendőrséggel együtt használja. 

Gergely Zoltán polgármester: Megadja a szót Sulyok Sándornak, a Jászárokszállás Városi Polgárőrség vezetőjének. 

Sulyok Sándor Polgárőrség vezetője: Örül annak, hogy az Önkormányzat támogatja a szervezet elképzeléseit. A térfigyelő rendszer a lakosságnak jobb közbiztonságot nyújthat a jövőben. A pályázat megvalósításához szabad utat kaptak, bízik abban, hogy a beruházás október végére megvalósul. 

Gergely Zoltán polgármester: Szóban már kérte, hogy a Műszaki Iroda pályázatokkal, közbeszerzéssel foglalkozó munkatársát vonja be a Polgárőrség a feladatokba. 

Két határozati javaslatról dönt a Képviselő-testület. Az első javaslat az 5.000.000,- Ft támogatás biztosításáról, másrészt a hitel kamatainak fedezéséhez szükséges támogatás átutalásáról szól. Szavazásra bocsátja az első határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a határozati javaslatot és meghozta az alábbi határozatot:

116/2012. (IX. 06.) határozat:

/Jászárokszállás Város Polgárőrsége kamerarendszer kiépítésével kapcsolatos hitelfelvételéhez szükséges kezességvállalásról, a hitel kamatainak átvállalásáról/

Jászárokszállás Város Önkormányzata Jászárokszállás Város Polgárőrsége (továbbiakban Polgárőrség) kérelmére kezességet vállal a Polgárőrség által felvenni kívánt, a térfigyelő kamerarendszer telepítéséhez szükséges, a LEADER-pályázaton elnyert 5.000.000,-Ft, azaz Ötmillió forint összegű támogatást megelőlegező hitel felvételéhez.

Az Önkormányzat a felvett megelőlegezési hitel kamatait támogatásként, negyedévente átutalással fizeti meg a Polgárőrség 69400111-10103544 számú bankszámlájára. A Polgárőrség a támogatás összegének rendeltetésszerű felhasználásáról az Önkormányzat felé elszámolni köteles.

A Képviselő-testület felhatalmazza a polgármestert a szükséges intézkedések megtételére, a kezességvállalásra vonatkozó szerződés aláírására.

Határidő: értelemszerűen

Felelős: polgármester

Erről értesül: 1./Jászárokszállás Város Polgárőrsége


          2./ Pénzügyi Iroda Helyben


          3./ Irattár.

Gergely Zoltán polgármester: A második határozati javaslat az önrész biztosításáról, a kamerarendszer kiépítésével kapcsolatos egyéb költségek finanszírozásáról, a működtetés költségeinek átvállalásáról szól, melynek feltétele a rendőrségen munkaállomás kiépítése. 
Szavazásra bocsátja az előterjesztést. Megállapítja, hogy a Képviselő-testület a határozati javaslattal egyhangúlag, nyolc igen szavazattal, ellenvélemény és tartózkodás nélkül egyetértett és meghozta az alábbi határozatot:

117/2012. (IX. 06.) határozat:

/Jászárokszállás Város Polgárőrségének támogatásáról kamerarendszer kiépítéséhez/

Jászárokszállás Város Önkormányzatának Képviselő-testülete Jászárokszállás Város Polgárőrségének (továbbiakban Polgárőrség) kérelmére a térfigyelő kamerarendszer telepítésére a LEADER-pályázaton elnyert 5.000.000,-Ft összegű támogatás önrészét, 500.000,-Ft-ot, azaz Ötszázezer-forintot támogatásként folyósít a Polgárőrség 69400111-10103544 számú bankszámlájára. A Polgárőrség a támogatás összegének rendeltetésszerű felhasználásáról az Önkormányzat felé elszámolni köteles.

Az Önkormányzat a kamerarendszer kiépítésével kapcsolatos egyéb költségek finanszírozását maximum 500.000,-Ft összeghatárig saját költségvetése terhére biztosítja.

A kiépített térfigyelő kamerarendszer fenntartási-üzemeltetési költségeinek finanszírozását Jászárokszállás Város Önkormányzata vállalja.

Az Önkormányzat által nyújtott támogatás feltétele: a Polgárőrség köteles a rendőrségen munkaállomás telepítésére.

Határidő: az önrész utalására 2012. szeptember 30., az egyéb költségeké folyamatosan

Felelős: polgármester

Erről értesül: 1./Jászárokszállás Város Polgárőrsége


          2./ Pénzügyi Iroda Helyben


          3./ Irattár.

17. napirend: Jászárokszállás Város Önkormányzata tulajdonában lévő, Gyóni u. 6/B. szám alatt található ingatlan kijelölése eladásra

Gergely Zoltán polgármester: Az Önkormányzat tulajdonában lévő, Gyóni u. 6/B. szám alatt található volt óvodaépület funkcióját veszítette azzal, hogy a Dobó úton található épület felújítása megtörtént. Ott közel kétszeres lett a férőhelyek száma. Az Önkormányzat értékesíteni szeretné az épületet, mely részben szilikát, részben kőalapon vályogfalból áll. 

Petró Géza képviselő: A Pénzügyi és Városfejlesztési Bizottság tárgyalta az előterjesztést. Az ingatlan kijelölése azért szükséges, hogy értékesíthető legyen az épület. A Bizottság egyhangúlag támogatta a határozati javaslatot. 
Gergely Zoltán polgármester: Az ingatlan kijelölését követheti az értékbecslés, amelyre ajánlatot tehet egy lehetséges vevő. A Képviselő-testületnek kell döntenie arról, hogy elfogadja-e az ajánlatot, amit egy leendő vásárló adhat. 

Megállapítja, hogy hozzászólás nincs. Szavazásra teszi fel a javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a határozati javaslatot és meghozta az alábbi határozatot:

118/2012. (IX. 06.) határozat:

/Jászárokszállás Város Önkormányzata tulajdonában lévő, 5123 Jászárokszállás, Gyóni G. u. 6/B. szám (hrsz.: 1995) ingatlan kijelölése eladásra/

Jászárokszállás Város Önkormányzatának Képviselő-testülete eladásra kijelöli az alábbi ingatlant:

 Hely/hrsz.                    ingatlan művelési ága                 ingatlan területe(m2)

1. Gyóni Géza utca 6/B., 1995
   óvoda és udvar


   2027 m2


A Képviselő-testület megbízza a polgármestert az ingatlan szükség szerinti felértékeltetésével, továbbá hozzájárulását adja a helyben szokásos módon és helyen történő meghirdetéséhez.


Felelős: Gergely Zoltán polgármester

Határidő: folyamatos

Erről értesül: 1./ Műszaki Iroda Helyben


          2./ Irattár.

18. napirend: Jászárokszállás Város Önkormányzata tulajdonában lévő közterületek elnevezése

Gergely Zoltán polgármester: Az Önkormányzat tulajdonában lévő közterületek elnevezéséről szóló napirendi pont ismertetésére megadja a szót Bakainé Magyari Melinda műszaki irodavezetőnek. 

Bakainé Magyari Melinda műszaki irodavezető: Az előterjesztésben szereplő utcák az ingatlan-nyilvántartási adatok szerint névtelen utcaként vannak megjelölve. A rendezéshez szükséges a Képviselő-testület döntése. A mindennapi gyakorlatban az utcák elnevezése nem okoz gondot a lakosságnak, csak egyfajta technikai rendezése lesz az utcáknak, melyhez szükséges a testületi döntés. 

Gergely Zoltán polgármester: Nincs szó arról, hogy a lakosságnak a hivatalos iratait át kellene íratnia. A területek nagy részén épület sincs, az utca folytatódik, de valamilyen hiba folytán nincs elnevezve. A változtatás egyetlenegy családot érint, a többi területen mást nem érint. A módosítás szükséges, mert a nyilvántartásokat, térképeket teljessé teszi. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és az elhangzott indokok alapján egyhangúlag elfogadásra javasolta a határozati javaslatot. 

Gergely Zoltán polgármester: Megállapítja, hogy hozzászólás nincs. Szavazásra teszi fel a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

119/2012. (IX. 06.) határozat:

/Jászárokszállás Város Önkormányzata tulajdonában lévő közterületek elnevezése/

Jászárokszállás Város Önkormányzatának Képviselő-testülete az


576 hrsz közterületet


Bajcsy-Zsilinszky utcára


1071 hrsz közterületet


Szent Vince utcára


1315/1 hrsz közterületet


Rózsa utcára


1315/5 hrsz közterületet


Örsi útra


1500 hrsz közterületet


Lomb utcára


1784 hrsz közterületet


Szentandrási utcara


2547/1 hrsz közterületet


Vigh utcára


2792 hrsz közterületet


Deák Ferenc utcára


3255/1 hrsz közterületet


Nyárfa utcára


3256 hrsz közterületet


Nyárfa utcára


3276/5 hrsz közterületet


Ipari útra


3280/8 hrsz közterületet


Kossuth Lajos utca


4469 hrsz közterületet


Sport utcára


4480 hrsz közterületet


Sport utcára 

nevezi el és megbízza a polgármestert, hogy az utcanév elnevezésekről a helyben szokásos módon és helyen történő hirdetéssel tájékoztassa a lakosságot.

Felelős: Gergely Zoltán polgármester

Határidő: folyamatos
Erről értesülnek: 1.) Körzeti Földhivatal 5100 Jászberény, Ady Endre u. 34.          
                                  (Műszaki Iroda útján)



          2.) Polgármesteri Hivatal Pénzügyi Iroda



          3.) Polgármesteri Hivatal Műszaki Iroda



          4.) Polgármesteri Hivatal Okmányiroda



          5.) Irattár.

19. napirend: Első lakáshoz jutók támogatása

Gergely Zoltán polgármester: Első lakáshoz jutók támogatása iránti kérelmet ritkán tárgyal a Képviselő-testület. Átadja a szót Bakainé Magyari Melindának. 

Bakainé Magyari Melinda műszaki irodavezető: Az előterjesztésben szereplő ingatlanon egy meglévő épület mellé új családi házat szeretne építeni a kérelmező házaspár. A támogatás elnyerésének nem akadálya a már meglévő épület, mivel semmi nem tiltja, hogy az adott ingatlanon két lakás legyen. 

Gergely Zoltán polgármester: 300.000,- Ft vissza nem térítendő támogatásról szól az előterjesztés, mivel új lakás építését jelenti. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a határozati javaslatot. 

Gergely Zoltán polgármester: Megállapítja, hogy nincs hozzászólás. Szavazásra bocsátja a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

120/2012. (IX. 06.) határozat:

/Mezei Gábor és Mezeiné Murányi Renáta lakásépítésének helyi támogatásáról/

Jászárokszállás Város Önkormányzatának Képviselő-testülete az első személyi tulajdonú lakás építésének és vásárlásának helyi támogatásáról szóló 2/2005. (II.11.) rendelete alapján, a Polgármesteri Hivatal Hatósági Irodája előzetes vizsgálata és az arra épülő javaslatára figyelemmel Mezei Gábor és Mezeiné Murányi Renáta 5123 Jászárokszállás, Malom u. 18. szám alatti lakosokat a Jászárokszállás, Malom u. 18. szám alatti, 1247 hrsz-ú családi lakóház építéséhez egyszeri 300.000,-Ft, azaz Háromszázezer forint vissza nem térítendő lakásépítési támogatásban részesíti.

Kérelmezők és az ingatlan tulajdonosai hozzájárulásukat adták, hogy a Képviselő-testület határozatát követően a lakóház használatbavételi engedélyének jogerőre emelkedésétől számított 3 évre a Körzeti Földhivatalnál (5100 Jászberény, Ady E. u. 34.) elidegenítési tilalom kerüljön bejegyzésre Jászárokszállás Város Önkormányzata javára.

Megkeresem a Polgármesteri Hivatal Pénzügyi Irodáját, hogy kérelmezők részére az OTP Bank Nyrt-nél vezetett 11773456-00214904 számú számlájára a 300.000,-Ft-ot, azaz Háromszázezer forintot átutalni szíveskedjenek.

Felelős: Hatósági Iroda, Pénzügyi Iroda

Határidő: folyamatos

Erről értesülnek: 
1./ 
Mezei Gábor és felesége Mezeiné Murányi Renáta



          5123 Jászárokszállás, Malom u. 18.

2./
Körzeti Földhivatal 5100 Jászberény, Ady Endre u. 34.
/kérelmezők útján/

                               3./      Polgármesteri Hivatal Pénzügyi Iroda, H. 

 


4./      Polgármesteri Hivatal Hatósági Iroda, H.

5./      Irattár.
20. napirend: Önkormányzati belterületi utak burkolat felújítása

Gergely Zoltán polgármester: Az önkormányzati belterületi utak burkolat felújítása azért halasztódott a második félévre, mert vártak, hogy útépítésre, útfelújításra pályázat jelenjen meg. Ez nem történt meg, ezért az ígéretekhez hűen önerőből kezd hozzá az Önkormányzat. Jelenleg két utca alkalmas a felújításra, az előterjesztés ismertetésére felkéri Bakainé Magyari Melinda műszaki irodavezetőt. 

Bakainé Magyari Melinda műszaki irodavezető: Az első csoportba került a Virág Benedek utcának a Prohászka utca és Hunyadi utca közötti 165 méteres szakasza, ahol 3 m széles burkolat, járdaépítés történne. Beletartozik a meglévő út kátyúzása, aszfalt burkolat megerősítés, padkakészítés, árokprofilozás, járda építése. Valamint a Kékes utca, mely 83 m hosszú, 3 m széles burkolatot kap, és a meglévő út kátyúzása, aszfalt burkolat megerősítés, padkakészítés, vízelvezetés megoldása szerepel a tervekben. A Víziközmű a Pázmány Péter utca felé a vízelvezést már megoldotta, nem jelentkezik pluszköltségként. Mindkét utca esetében elkészültek a műszaki tervdokumentációk és a Közlekedési Felügyelőségtől is vártak a nyilatkozatot arra vonatkozóan, hogy ezen utcák útépítése engedélyköteles-e ilyen formában. A válasz szerint mindkét utca megépíthető külön engedély nélkül is.   A második csoportba olyan utcák tartoznak, melyeknek nincs építési tervük. Ezek a Magyar utca, Arad utca, Hortobágyi utca és a Zrínyi utca. Az első csoport esetében rendelkezésre állnak a műszaki és pénzügyi feltételek, a közbeszerzési értékhatárt, 15 millió forintot nem éri el a beruházás, meghívásos eljárás lebonyolítása elegendő. A másik csoportban a Magyar utcára kell tervet készíteni, a többinél a tervek korszerűsítési vizsgálata szükséges, ez alapján nyújtható be az engedély kérése. Kéri a határozati javaslatok megtárgyalását és elfogadását. 
Gergely Zoltán polgármester: Jakus Józsefet, a Víziközmű vezetőjét kéri fel a Virág Benedek utcával kapcsolatban a Prohászka utca és a Deák Ferenc utca közötti szakaszának ivóvízhálózatára vonatkozó tájékoztatás ismertetésére. 

Jakus József Víziközmű vezetője: A Virág Benedek utca említett szakaszán minden évben többször történik csőtörés. A hálózat elavult, nyolcvanas csővezeték található ott, amely a földmozgások miatt gyakran eltörik. A közművezetékek állapotának figyelembe vételével az utcaszakasz felújítását nem javasolja a közművezetékek cseréje nélkül. A hálózat felújítását meg kell tervezni, ezt követően javasolná az útburkolat felújítását. 
Gergely Zoltán polgármester: A Víziközmű készített egy hozzávetőleges költségvetést, mely hatmillió forintról szól. A Heves Megyei Vízmű Zrt-vel folytatott tárgyalások során ezt a kérdést is felvetették és a jövő évi beruházási terv elkészítésénél ez lesz az egyik feladat, amelyet el kell végezni. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag támogatta a javaslatot. 

Gergely Zoltán polgármester: Megadja a szót Szerző Csaba képviselőnek.


Szerző Csaba képviselő: A bizottsági ülésen javasolta, hogy a Szent István utcát vagy a Szent István telep földes utas szakaszának kiépítését vegyék figyelembe, ha esetleg pályázat kerül kiírásra.

Gergely Zoltán polgármester: Megadja a szót Csőke István képviselőnek. 

Csőke István képviselő: Van még olyan utca, amelyre tervekkel rendelkezik a város, vagy kész terve nincs egyiknek sem?

Bakainé Magyari Melinda műszaki irodavezető: Három utca rendelkezik tervvel, de nincs engedélyeztetve. 

Csőke István képviselő: Tavasszal más utcák nevei is felmerültek a felújítás kapcsán. Nem szerepel most a Bogdán Flórián utca, Kókai utca a tervezetben. Több utca is szerepelt a javaslatokban, ha lesz pályázati lehetőség, foglalkozzanak vele. A lakosok nagyon várják, hogy valamilyen elmozdulás legyen az útépítés ügyében. Ha van rá lehetőség, a következő évben valamivel nagyobb összeget tervezzenek a költségvetésben útépítésekre. Mintegy tíz-tizenöt kilométer földes út van a városban, melyet hat-hét év alatt meg lehetne építeni, komolyabb megterhelés nélkül. 
Gergely Zoltán polgármester: Az idei terveknél is azt az elvet követték, hogy a támogatások ismeretében kezdjenek egy-egy beruházásba. Az érvényes uniós költségvetési időszak utolsó éve következik, bíznak abban, hogy kiírnak pályázatokat. A Szent István utcával ki lehet egészíteni a javaslatot, ezek ismeretében készülhetnek a jövő évi pályázatokra. A Kékes utca esetén meg kell tervezni, hogy az utolsó két ingatlant hogyan lehet vízmentesíteni, mert vályogházak, amelyek előtt rendszerint megáll a csapadékvíz. A következő évekre is forrást kell biztosítani a tervezett útépítésekhez. 

Szavazásra bocsátja az első határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény, tartózkodás nélkül elfogadta a Virág Benedek utca és a Kékes utca útépítéséről szóló javaslatot és meghozta az alábbi határozatot:

121/2012. (IX. 06.) határozat:

/A Virág Benedek utca Prohászka – Hunyadi utcák közötti szakasza, valamint a Kékes utca burkolat felújításáról/

Jászárokszállás Város Önkormányzatának Képviselő-testülete elhatározza a Virág Benedek utca Prohászka – Hunyadi utcák közötti szakasza, valamint a Kékes utca burkolat felújítását, egyben megbízza Gergely Zoltán polgármestert a kivitelező kiválasztásával kapcsolatos egyszerűsített meghívásos eljárás lefolytatásával kapcsolatos intézkedések megtételével.

Felelős: polgármester, Műszaki Iroda, Pénzügyi Iroda

Határidő: azonnal.
Erről értesül: 1./ Műszaki Iroda

                      2./ Pénzügyi Iroda

                      3./ Irattár.

Gergely Zoltán polgármester: Felkéri Bakainé Magyari Melinda műszaki irodavezetőt, hogy ismertesse a második határozati javaslatot a Szent István utcára vonatkozó kiegészítéssel. 

Bakainé Magyari Melinda műszaki irodavezető: A Magyar utca, Arad utca, Hortobágyi utca, Zrínyi utca, valamint a Szent István utca esetében kerülne sor a tervezésre és az engedélyeztetési eljárás lefolytatásával kapcsolatban az intézkedések megtételére. 

Gergely Zoltán polgármester: Várhatóan jövő év elején fejeződhet be az engedélyeztetési eljárás.  Szavazásra bocsátja a második határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a Magyar utca, Arad utca, Hortobágyi utca, Zrínyi utca, Szent István utca engedélyezési eljárásának lefolytatásáról szóló javaslatot és meghozta az alábbi határozatot:
122/2012. (IX. 06.) határozat:

/Magyar utca, Arad utca, Hortobágyi utca, Zrínyi utca, Szent István utca engedélyezési eljárásának lefolytatásáról/

Jászárokszállás Város Önkormányzatának Képviselő-testülete támogatja a Magyar utca, Arad utca, Hortobágyi utca, Zrínyi utca, Szent István utca szilárd burkolatú kialakítását, egyben megbízza Gergely Zoltán polgármestert a tervezési és engedélyeztetési eljárás lefolytatásával kapcsolatos intézkedések megtételével.

Felelős: polgármester, Műszaki Iroda, Pénzügyi Iroda

Határidő: azonnal.

Erről értesül: 1./ Műszaki Iroda

                      2./ Pénzügyi Iroda

                      3./ Irattár.

21. napirend: Pénzügyi és Városfejlesztési Bizottság elnökének tájékoztatója ingatlan eladásról

Gergely Zoltán polgármester: Felkéri Petró Géza képviselőt, a Pénzügyi és Városfejlesztési Bizottság elnökét ingatlan eladásával kapcsolatos tájékoztatója ismertetésére. 

Petró Géza képviselő: A Pénzügyi és Városfejlesztési Bizottság három ingatlan eladásáról döntött az elmúlt ülésén. Beépítetlen területek, a Kenyérvári úton találhatóak, kettő 722 m2 és egy 1138 m2 nagyságú telek, melyekre vételi szándékot jelentettek be. Az ingatlan értékbecslő 600,- Ft/m2 + ÁFA áron értékelte fel. A vevő 500,- Ft+ ÁFA ajánlati árat tett az egyes ingatlanokra. A Bizottság, mivel nem jelentős a különbözet, így egyhangúlag elfogadta az ajánlatot és döntött a három telek eladásáról. 

Gergely Zoltán polgármester: Szavazásra bocsátja a tájékoztatást. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül tudomásul vette a tájékoztatást és jóváhagyta a Pénzügyi és Városfejlesztési Bizottság döntését. 

Megállapítja, hogy további hozzászólás nincs. Megköszöni a részvételt és a képviselő-testületi ülést bezárja. 

Jegyzőkönyv lezárva 2012. szeptember 6-án 17 óra 45 perckor. 

Kmf.

Gergely Zoltán 



  
           Dr. Gábris Emese

 polgármester





    
       jegyző

